text:
मिथिला - मैथिलीक मौलिक अधिकारक रक्षाक लेल शुभारम्भ कलश यात्रा , दहेज़ मुक्त मिथिलाक अगुवाई में देल्ही सं
हम एक बेर फेर समस्त दिल्लीवासी गंभीर एवं प्रतिबद्ध मिथिला-मैथिली
प्रेमीजन केँ हार्दिक धन्यवाद देबय चाहब जे अपने लोकनिक सहयोग सँ एतेक
भव्यता संग काल्हिक कार्यक्रम संपन्न भेल। एक तऽ मानव ताहू पर सँ अनेको
तरहक भौतिक भोग-व्यसन सँ रोगग्रस्त कमजोर मानसिकताक शिकार हम प्रवीण एवं
समस्त आयोजन पक्ष कतेको प्रकारक त्रुटिपूर्ण प्रस्तुति केने होयब, ताहि सब
लेल अपने लोकनि क्षमा करब। किछु महत्त्वपूर्ण घोषणा सब करबाक छल, किछु
अभियानक जानकारी सब देबाक छल, लेकिन कार्यक्रम अपन गति मे चलि देबाक कारणे
हमरा वश मे किछु नहि रहि सकल। तैँ बेर-बेर मात्र क्षमायाचना टा करब। जे
किछु त्रुटि भेलैक ताहि लेल आगाँ आरो सुन्दरता संग सुधार अनैत दिन-ब-दिन
बेहतरी केर दिशा मे हम सब बढब से विश्वास बढि गेल।
आयोजन पक्षक मित्र लोकनि!
अहाँ सबहक ऋण सँ ऊऋण हम कहियो नहि भऽ सकब। अमरनाथजी केर निरंतर सहयोग,
डिजाइनिंग सहित कार्यक्रम लेल अत्यन्त महत्त्वपूर्ण मानल जायवला सामरिक
सहयोग एवं प्रखरता-ओजस्वी संचालन करैत पुन: समीक्षा तक अपनेक संग
अविस्मरणीय रहल। संजीव भाइ द्वारा बौद्धिक-वैचारिक आ अतिथिक सूची निर्धारण
करैत 'कमल संदेश' केर कार्यालय पर्यन्त संयोजन हेतु उपलब्ध करेनाय - ओह
शब्द नहि अछि जे हम धन्यवाद कय सकी। बस, आह्लादित हृदय सँ हमर स्नेह
स्वीकार करब। कौशलजी केर सह-संयोजन मानू जेना प्रवीणक दोसराइत बनि सब
बागडोर सम्हारलैन, आ केहन हमर स्मृति जे अहाँक अभियान पर जे चर्चा करेबाक
छल वैह मनमस्तिष्क सँ बाहर चलि गेल। लेकिन याद राखब, जगज्जननी मैथिली केर
कृपा, हम अहाँक हरेक सपना केँ साकार करबाक लेल आइये आ एखनहि सँ प्रण करैत
छी। किछु समय देल जाउ। पहिने सँ दिमाग मे जे सब रहल से सब शालीनतापूर्वक
संपन्न भेल आ आब मिथिलाक्षर फोन्ट विकास मे यथाशीघ्र निश्चित प्रगति आनि
सकब, से गछैत छी। दिसम्बर २०१४ धरि ई कार्य पूरा करबायब, अहाँ निश्चिन्त
रहू। हमर 'दि बेस्ट एफोर्ट्स' एहि विन्दु पर आगामी समस्त कार्यक्रम -
भ्रमण, अभियान मे ई योजना शामिल रहत। आइ प्रामिस यू! प्रकाश भाइ, मैलोरंग -
अहाँक सृजनशील आ क्रान्तिकारी योजना निर्माण हमर मनक बात करैत प्रमुख
अतिथिक चुनाव सुझाव मे सहयोग केलक - सहभागिता हेतु अपनेक हर प्रयास नमन
योग्य भेल।
फेसबुक केँ धन्यवाद - जे भाइ नरेन्द्र मिश्र संग भेट
करौने छल। भाइ अपन संस्थान 'साईंधाम' केर दर्शन करबैत गछने छलाह जे कहियो
अहाँ सब मिथिला लेल एतहु अभियान संचालित करू। ओ जहिना एतेक बात कहलैन,
तहिये सँ दिमाग मे चलि रहल छल। सब मित्रवर्गकेँ कहने रही जे मिथिला-मैथिली
प्रति अगाध सिनेह रखनिहार नरेन्द्र भाइजी केँ हम सब जोडिकय स्वयंसेवा सँ
अपन मातृभूमि-मातृभाषा सहित संस्कृति-साहित्य-समाज लेल आगू बढब। ठीक तहिना
भगवतीक कृपा सँ एहि बेर संभव भेल। भाइकेँ एक बेर फोन करिते सांगोपाँग तैयार
आ तत्पर रहैत सहयोग देबाक वचन देलनि। काल्हि कार्यक्रम मे हुनक स्वैच्छिक
योगदान सँ कार्यक्रम स्थल, साज-सज्जा, अतिथि-सत्कार (जलपान सहित) सहयोग लेल
पूरा कार्यालय एवं साईंधाम केर अधिकारीवर्ग केँ तैयार अवस्था मे उपलब्ध
करौलनि। साईंधाम केँ हृदय सँ धन्यवाद आ आभार प्रकट करैत नरेन्द्र भाइजीक
एतेक पैघ सहयोग प्रति बेर-बेर नमन करय चाहब।
कम समय मे सोचल एहि
कार्यक्रम एकमात्र महादेव केर प्रेरणा सँ साक्षात् जगज्जननी मिथिला धिया
सिया एवं गौरीक कृपा सँ संभव भेल। किछु भाइ लोकनि नहि आबि पेला। शेफालिका
माय आ निवेदिता बहिन केर अनुपस्थिति बड कचोटलक। लेकिन आदित्य भूषण मिश्र
संग हुनक एक मित्र स्वयं सियारूप मे आबि कार्यक्रमरूपी शिव केँ शव होमय सँ
बचबैत स्वयं पूर्ण कार्यक्रम अवधि भरि लेल शक्तिस्वरूपा अन्नपूर्णा बनि
विराजमान रहली आ मैथिली नहि बुझितो ओ आनन्दमग्न होइत अपनो एक प्रस्तुति
हिन्दी मे पूर्ण मर्मसँ भरल प्रस्तुत केलीह। कविश्रेष्ठ मैथिलक कमी नहि
रहल। मनीष झा बौआभाइ, आदित्य भाइ, नितेश कर्ण, किशन कारीगर, जगदानन्द झा
मनु भाइ... रामानाथ बाबु, विमल बाबु, विजय काका, विजय जेट भाइ, संजय नागदह
भाइ... मस्त वातावरण मे मैथिली जिन्दाबाद - मिथिला जिन्दाबाद होइत रहल।
बिजली गूल भेलाक बाद कवि लोकनिक उत्साह एहेन चरम पर छल जे मोमबत्तीक रौशनी
मे सेहो कविता वाचन चलैत रहल। अन्त मे बिजली केँ फेर आबय पडलैन।
अक्षय बाबु केर आलेख लेल देल समय - बहुत कमे समय मे दिन-राति एक करैत समस्त
संवैधानिक सन्दर्भ पर प्रकाश दैत हम मिथिलावासीक मौलिक अधिकार पर प्रकाश
देबाक एक अत्यन्त महत्त्वपूर्ण आलेखक प्रस्तुति ऐतिहासिक भेल। एहि विषय पर
गंभीर कार्य करैत जाहि तरहें सुझाव देल गेल से मनन एवं अनुकरण योग्य अछि।
डा. देवशंकर नवीन - हमरा लोकनिक मार्गदर्शक - हिनक प्रमुख आतिथ्य कार्यक्रम
लेल पूर्ण चन्द्रमाक शीतल - निश्छल चाँदनीक समान छल। ऋतेशजी एवं शिशिर
बाबु संग नीलमाधव चौधरी सर केर सरस प्रोत्साहित करयवला उपस्थिति आ राखल गेल
आलेख पर टिप्पणी सारगर्भित छल। नाउ एण्ड देन - मिथिला मेन - दहेज मुक्त
मिथिलाक प्रथम संरक्षक महोदय कृपानन्द सर केर अध्यक्षता कार्यक्रम केर
पूर्णता हेतु मोहर लगेबाक काज केलक। तहिना परम आदरणीय वरिष्ठ विकासवादी
अभियानी आ हमरा लोकनिकेँ सदिखन आशीर्वाद सँ प्रेरित करनिहार अखिल भारतीय
मिथिला संघ केर अध्यक्ष श्री विजय चन्द्र झा केर उपस्थिति मिथिलाक भीष्म
पितामह समान छल। ऋषि मलंगिया भाइ केर सहयोगी - प्रेरक वचन सँ डेग-डेग उठबैत
मात्र ४ दिन मे कार्यक्रम केँ सफलता संग संपन्न कैल जा सकल। नीरज पाठक,
रामचन्द्रजी, हेमन्त भाइ, प्रसुन प्रशान्त, मिहिर बाबु - हम कतेक नाम गनाउ।
दिल्ली मे आब बुझाइते नहि अछि जे अपन निजी गाम नहि हो। अहाँ सबहक उर्जा सँ
हमर उर्जा हजारो गुना बढि गेल अछि। सुनील पवन जी द्वारा कलश यात्राक प्रथम
चरण लेल जोश-भरल मदैद - विश्वास राखू, अहाँक हर सपना पूरा होयत आ
मिथिला-मैथिली लेल ई देन कदापि कियो बिसरि नहि सकत।


c: text/html

text:
रक्षाबंधन क महत्व ..!!
ॐ येन बद्धो बली राजा दानवेन्द्रो महाबल:।
तेन त्वामपि बध्नामि रक्षे मा चल मा चल।।
रक्षा बंधन के पावन पर्व पर सम्पूर्ण मैथिल के प्रणाम आ शुभकामना !! श्रावण के पवित्र मास पूर्णिमा के पुण्य तिथि रक्षा -सुरक्षा के सुखद एहसास दैत राखी के त्योहार ! राखी के इतिहास नवीन नहीं अछि , एहन मान्यता अछि जे दैत्यराज बलि के मान मर्दन पश्चात जखन भगवान् प्रशन्न भेलैथ त बलि हुनका पाताल निवास के वचन लय लेलक। परेशान माँ लक्ष्मी राजा बलि के कलाई में रेशम के धागा बान्हि क भगवान् विष्णु के वापसी सुनिश्चित केलनि।
भविष्य पुराण के अनुसार ब्रिता सूर संग संग्राम में जखन इंद्र कमजोर परय लगला त देव गुरु वृहस्पति के आशीर्वाद सॅ इंद्र के भार्या इंद्राणी रेशम के ताग इंद्र के कलाई पर मंत्रोचार संग बान्हि देलनि। अहि शक्ति स इंद्र विजयी भेलैथ। इन्द्राणी जे मंत्र पढ़लखिन से अछि
ॐ येन बद्धो बली राजा दानवेन्द्रो महाबल:।
तेन त्वामपि बध्नामि रक्षे मा चल मा चल।।
महाभारत में द्रोपदी द्रारा श्री कृष्ण के घायल उंगली पर सारी क कोर सॅ बन्हने आउर चिर हरण में लाज रक्षा क निर्वहन
भाई- बहिन क त्योहार के अमूल्य बना दैत अछि। ऐतिहासिक मान्यता अनुसार मेवाड़ के महारानी कर्मावती मेवाड़ रक्षाक लेल राखी संग सन्देश हुमायु तक पहुंचा मेवाड़ सुरक्षा सुनिश्चित केलनि। संयोग बस ई सब घटना श्रावण मास क पूर्णिमा तिथि क सम्पन्न भेल।
रक्षा बंधन मात्र त्योहार नहीं, रक्षा -सुरक्षा क संकल्प दिवस अछि। कलाई पर सजल प्रत्येक ताग जिम्मेदारी के एहसास अछि। घर- घर स्थित महिला के अभिमान अछि ई राखी।
राखी के अहि पावन पर्व पर हम भगवान् सॅ प्रार्थना करैत छी जे पुरुष वर्ग के सामर्थ आ साहस देथि जहि सॅ नारी सम्मान के दीप सदैव प्रज्वलित रहय।
जय मिथिला जय मैथिली !!
–जयकांत झा
(टीम मिथिला महान )

robotstxt: allowed

filter: keep


text:
पटना । बिहार आब सेहो अपन घर मे अंतर्राष्ट्रीय स्तर क क्रिकेट देखबाक मजा लए सकत । बिहार क नालंदा जिले क राजगीर मे एकटा अंतर्राष्ट्रीय स्तर क क्रिकेट स्टेडियम बनाओल जाएत। बिहार कैबिनेट ई फैसला लेने छथि । बिहार क राजगीर मे सरकार छह अरब क लागत से वर्ल्ड क्लास क्रिकेट स्टेडियम बनेबा का फैसला लेल गेल अछि ।
राज्य खेल अकादमी और क्रिकेट स्टेडियम कए निर्माण क काज 2019-20 तक पूरा करबाक लक्ष्य निर्धारित कैल गेल अछि । एहि क लेल राजगीर मे 90 एकड भूमि चिन्हित कैल जा चुकल अछि।
एहि स्टेडियम क लेल विस्तृत परियोजना तैयार करबाक लेल भवन निर्माण विभाग दिस स मुख्य परामर्शी क रूप मे नई दिल्ली क मेसर्स आर क्रॉप एसोसियेट प्रा. लि. क चयन कैल गेल अछि । एहि क लेल तैयार कैल गेल समेकित प्राकलन क मोताबिक राज्य मंत्रिपरिषद 6 अरब 33 करोड टकाक प्रशासनिक मंजूरी दए देने अछि ।
ज्ञात होए जे एहि स पहिने राजधानी पटना मे एक मात्र मोइनूल हक क्रिकेट स्टेडियम छल जाहि क हालत बेस जर्जर अछि । ओना एहि स्टेडियम मे राष्ट्रीय आओर अंतर्राष्ट्रीय स्तर क क्रिकेट मैच आयोजित भए चुकल अछि । बिहार मे इंटरनेशनल लेवल क स्टेडियम नहि हेबाक क कारण स बिहार क लोग इंटरनेशनल मैच स वंचित रहि जाएत छलाह । आब नब स्टेडियम पटना स एक सौ किमी. दूर बौद्ध धार्मिक स्थल और पर्यटन स्थल राजगीर मे बनाओल जाएत।


text:
“मिथिलाक नवविवाहिताक खास पावनि मधुश्रावणी”
– राजकुमार झा ।
-दिनांक : ०९ जुलाई, २०२०
**************
मिथिलाक गौरवमयी संस्कृतिक इतिहास अपन आँचरिमे अनेकों लोक पावनिके समेटने अनुपम लोकगाथाक संदेश दैत अछि । एहि लोक पावनिके कड़ीमे श्रावण मासमे नव विवाहिता ललना द्वारा मनाओल जायवला पावनि अछि – “मधुश्रावणी ।” मधुश्रावणी मुख्यरूपें मिथिलामे ब्राह्मण आओर कायस्थ परिवारक नवविवाहिता कन्या द्वारा अपन अखण्ड सुहागक रक्षार्थ मनाओल जाइत अछि । ओना देखल जा रहल अछि जे आब आनो वर्गक स्त्रीगणकें एहि पावनिमे रूचि बढ़लनि अछि ।
मधुश्रावणी श्रावण मासक कृष्ण पक्ष चतुर्थीके प्रारम्भ होइत अछि आ शुक्ल पक्ष तृतीयाके समाप्त होइत अछि । ई पावनि मनोहारी वातावरणक परिचायक थिक । ई पावनि नवविवाहिता अपन नैहरमे मनबैत छथि । एहि पावनिके सबसँ विलक्षण बात अछि जे पावनिक अवधिके मध्य कपड़ा-लत्ता, भोजन एवं पूजामे जाहि सामग्रीक उपयोग कयल जाइत अछि ओ सभ वस्तु सासुर सँ पठाओल जाइत अछि । एहि हेतु नवविवाहिताक सासुर सँ भारक रूपमे सभ वस्तुजात हुनक नैहर पठाओल जाइत अछि । मधुश्रावणीक एहि अनुपम पावनिमे भार ओ भरियाक दृष्य मनोहारी लगैत अछि । ओना तS ई पावनि विधिवत् श्रावण कृष्ण पंचमी सँ प्रारम्भ होइत अछि मुदा एकर विध चतुर्थीयेके प्रारम्भ भS जाइत अछि । एहि दिन सँ नवविवाहिता अरबा-अरबानि खाइत छथि । साँझमे सजि-धजिकS सखी-बहिनपाक संग विभिन्न फूलबाड़ी सँ फूल-पात, जकरा जूही-जाही कहल जाइत अछि, लोढ़िके अपन डालीमे सजा कS गीत गबैत अपन घर अबैत छथि । ई क्रम पूजा समाप्तिक एक दिन पहिने धरि चलैत अछि । पंचमी दिन सासुर सँ पठाओल साड़ी-लहठी, गहना आदि पहिर व्रती पूजाक विधिवत् तैयारी करैत छथि । एहि पावनिमे मुख्य रूप सँ गौड़ (गौड़ी) एवम् नागक पूजा होइत अछि ।
पूजाक लेल सबसँ पहिने एकटा कोबर बनाओल जाइत अछि अथवा घरमे विवाहक समय जे कोबर बनाओल गेल छल ओतय पूजाक हेतु कलश पर अहिवातक बाती प्रज्वलित कयल जाइत अछि । सासुर सँ पठाओल हरैदक गौड़ आ एकगोट नैहरक सुपारी, लSगमे मैनाक पात पर धानक लावा राखि ओहि पर दूध चढ़ाओल जाइत अछि । बिसहारा आओर चन्द्रमाक पूजा उज्जर फूल सँ कयल जाइत अछि मुदा गौड़ीक पूजा सिनूर व रंगक फूल सँ होइत अछि ।
मधुश्रावणीक अरिपन मुख्यरूपें मैनाक पात पर लिखल जाइत अछि । जतS व्रती बैसिकS पूजा करैत छथि आ एकर दूनू कात जमीन पर सेहो अरिपन बनाओल जाइत अछि । जमीन परहक अरिपनके ऊपर मैनाक पात राखल जाइत अछि । बामा कातक पात पर सिनूर आ काजरकें एक आंगूर सँ एक सौ एक साँपक चित्र पारल जाइत अछि जकरा “एक सौ एकन्त भाई” कहल जाइत अछि । एहिमे वौरस नामक नागक पूजा मुख्यरूपें होइत अछि । एहि पावनिमे मैना पातक उपयोग एहि दुआरे कयल जाइत अछि जे पुराणमे कहल गेल अछि कि हिनक पालन-पोषण एहि मैना पातक बीच होइत छन्हि । संगहिं मैना पातक रासायनिक गुणक कारणें एकटा वशीकरण शक्तिक स्रोत सेहो मानल जाइत अछि ।
पूजाक अवधिमे शिव-पार्वतीक विभिन्न कथा सेहो कहल जाइत अछि । जाहिमे प्रमुख अछि – ‘विहुला मनसा’, ‘मंगला गौड़ी’, ‘बिसहारा’, ‘पृथ्वी जन्म’, ‘सीता पतिव्रता’, ‘उमा पार्वती’, ‘गंगा-गौड़ी जन्म’, ‘कामदहन’, ‘लीली जन्म’, ‘बाल वसंत’ आदि ।
श्रावण शुक्ल पक्ष तृतीया ताहि दिन वर पुनः नवविवाहिताके सिन्दूरदान करैत छथि, जकरा तेसर सिन्दूरदान कहल जाइत अछि । एहि सँ पहिने वियाहक राति पहिल बेर आ चारि दिनक बाद चतुर्थीक भोरमे दोसर बेर सिन्दूरदान होइत छैक । तैं ई तेसर सिन्दूरदानक पर्व मिथिलांचलक नारी संस्कृतिक परिचायक थिक । पतिक दीर्घजीवनक मंगलकामना करबाक सबसँ विशिष्ट पावनि मधुश्रावणी मैथिल ललनाक समर्पित एवम् सहिष्णुताक कामना, निष्ठा व संस्कृतिक पारम्परिक परम्पराक प्रति प्रेमक प्रतीक थिक । जय श्री हरि ।


text:
स्वार्थी मनुष्यक बदलैत रूप-रंगः आजीवन असफल रहबाक कठोर सत्य
‘हम’ सफल होइ, ‘हम’ हर क्षेत्र मे नीक करी, ‘हम’ केकरो सँ आगू रही…. ई तीनू अवस्था जनसामान्य केर मनक भीतर होइते टा छैक। हँ, तेहने भुश्कोल छात्र रहत जे पहिने सँ हाथ-पैर चियारि देत, मुंह बाबि देत आ बकार हरण भ’ जेतैक तखन ओ ई सब भावना नहियो आनय से सम्भव अछि। जनसामान्य केर मन-मस्तिष्क मे सफलता प्राप्ति प्रमुख लक्ष्य होइत छैक। सब कियो एहि लेल प्रयत्नशील रहिते टा अछि। जेना-जेना जीवन आगू बढैत जाइत छैक तेना-तेना ई ‘हम एना…’, ‘हम ओना…’, ‘हम केना…’, ‘हमर ई….’, ‘हमर ओ….’, ‘हमहीं पहिने तखन कियो’… ई भावना खतरनाक रूप सँ बढैत चलि जाइत छैक बहुतो लोक मे। कतहु हम पढ़ने रही जे ई अति महात्वाकांक्षाक कारण मनुष्यक मानसिकता मे आत्मकेन्द्रित रहबाक बात आ अपना आगू दोसरक अस्तित्व केँ गौण कय देबाक या जानि बुझिकय नकारि देबाक अवस्था आबि गेल करैत छैक।
अपन मिथिला मे सेहो टका-पैसा कमेबाक होड़ लागल किछु दशक पहिने। आब जँ कियो अभाव मे जिनगी जियय के प्रयास करैत अछि त ओकरा गामघर मे ततबा थू-थू कयल जाइत छैक जे ओ कतबू कान मुनत तैयो ओकरा डेग-डेग पर ‘थू-थू’ करबाक स्वर सुनाइ पड़ि जाइत छैक आ ओहो भागैत अछि बस-ट्रेन पकड़य आ गाड़ी चढ़लाक बाद मंजिल कतय से सोचैत अछि। आर एहि तरहें आजुक समय अबैत-अबैत टका-पैसा कमेबाक होड़ सँ बढ़िकय खतरनाक भौतिकतावादी प्रदर्शन तक होड़बाजीक अवस्था पहुँचि गेलैक अछि। ई होड़बाजी एहेन छैक जे लोक केँ नैतिकता-अनैतिकताक भेदक विवेक केँ सेहो हरण कय लेलकैक। चोरी, डकैती, लूटपाट, हत्या, हिन्सा, ठगी, धोखाधड़ी, झूठ-फरेब… कय रंग के त्यज्य आ दुष्कर्म तक करय सँ लोक नहि डराइत अछि। ई थिकैक सामान्य जन सभक अवस्था।
एहेन परिस्थिति मे आपसी प्रेम आ भाइचारा सेहो लोकस्वार्थ केँ ‘भेंट’ (बलि) चढ़ि रहल देखाइत अछि। एक लोक अपन स्वार्थपूर्ति लेल दोसर केँ सीढ़ी जेकाँ प्रयोग करैछ आ समय पर ओकरे किनार करय सँ बाज नहि अबैछ। समाजसेवाक नाम पर या राजनीतिक कार्यकर्ता बनिकय एहेन छट्ठू सब विभिन्न खेल-वेल करय मे लागल अछि। भीतर मे लोकक सेवा या हित केर भावना कम आ स्वयं केना पद आ प्रतिष्ठा हासिल करब ताहि लेल बेहाल अछि। एहेन कतिपय लोक विगत १० वर्षक दरम्यान मैथिली-मिथिला मे सेहो प्रवेश कयलक, स्वार्थ कतेक पुरलय नहि पुरलय सब किछु छोड़ि-छाड़ि अलग भेल… फेर मोन नहि मानलकैक त फेरो मैथिली-मिथिला करब आरम्भ कयलक, कियो मैथिली-मिथिला मे स्वार्थक पूर्ति मे समस्या देखलक हिन्दी-हिन्दिया मे लागि गेल, आदि।
हमरा बुझने नैतिकताक मार्ग सँ हंटिकय होड़बाजीक संसार मे कोनो अनैतिक आ पापपूर्ण तरीका सँ मंजिल हासिल करबाक सोच छद्म आ क्षणिक मात्र भ’ सकैत अछि। असली मनसाय मे लोक प्रति सेवाक भावना नहि रहत त प्रकृति आ नियति अहाँ केँ कखनहुँ संग नहि देत, अन्हरिया मे हथोरिया मारैत रहू, अपटी खेत मे जान गमबैत रहू, चाहे जे करू। स्वार्थ किछु आर राखब आ से सिद्ध हुए ताहि लेल छक्का-पंजा दाव खेलायब त कतेक सफलता भेटत ई स्वयं सोचू।
हरिः हरः!!


text:
मधुबनी : खेल भवन सह व्यायामशाला निर्माण हेतु 6 करोड़ 61 लाख टाकाक राशि क' भेटल स्वीकृत
मधुबनी। 05 जनवरी। कला, संस्कृति एवं युवा विभाग, पटना द्वारा मुख्यमंत्री खेल विकास योजनाक अंतर्गत मधुबनी जिला मे सूरज नारायण सिंह देवनारायण गुड़मैता उच्च विद्यालय सह वाट्सन इंटर महाविद्यालय परिसर मे अवस्थित आॅडिटोरियम केँ उत्तर पूर्व खाली भूखंड पर खेल भवन सह व्यायामशाला निर्माण हेतु बिहार राज्य भवन निर्माण निगम लिमिटेड, पटना द्वारा तकनीकी रूप सँ अनुमोदित राशि 6 करोड़ 61 लाख टाका क' प्राक्कलन केर प्रशासनिक स्वीकृति द' देल गेल अछि।


text: पटना। बिहार राज्य पथ परिवहन निगम क कर्मचारीकबकाया भुगतान क तरीका पर सर्वोच्च न्यायालय तमसाइल अछि। न्यायालय क एहि रुख पर राज्य सरकार आ परिवहन निगम क अधिकारी मे हड़कंप अछि। परिवहन विभाग क प्रधान सचिव कए लिखल गेल पत्र मे कहला गेल अछि जे न्यायालय बकाया भुगतान क संबंध मे राज्य सरकार क जवाब स असंतुष्ट अछि। 19 फरवरी कए अगिला सुनवाई मे बिहार आ झारखंड क मुख्य सचिव कए व्यक्तिगत रूप स अदालत मे पेश हेबाक निर्देश देल गेल अछि। कोर्ट चाहैत अछि जे कर्मचारी कए कुल बकाया क कम स कम एक तिहाई क भुगतान अगिला सुनवाई स पूर्व द देल जाए। सरकारी वकील कर्मचारी क कुल बकाया, भुगतान आ विभिन्न मद क बकाया क संबंध मे विस्तृत रिपोर्ट सरकार स तलब केलथि अछि। विदित हुए जे परिवहन निगम क कर्मचारी क 611.34 करोड़ बकाया अछि। जाहि मे स 65 फीसदी बिहार कए आ 35 फीसदी झारखंड सरकार कए देबाक अछि। एहि हिसाब स बिहार क देनदारी 458.78 करोड़ आ झारखंड क देनदारी 152.56 करोड़ बनैत अछि। एकर विरूद्ध बिहार सरकार एखन धरि 94.75 करोड़ आ झारखंड 47 करोड़ क भुगतान केलक अछि। आब बिहार सरकार कए 364.03 करोड़ आ झारखंड सरकार कए 105.52 करोड़ देबाक अछि। अदालत क निर्देश क अनुपालन करबा लेल बिहार सरकार कए कम स कम 121 करोड़ तत्काल देबाक अछि।


text:
किरण देसाई
किरण देसाई (जन्म ३ सितम्बर १९७१) एक भारतीय लेखक छी। हुनकर उपन्यास द इनहेरिटेन्स अफ लस सन् २००६ कऽ म्यान बुकर पुरस्कार आ नेसनल बुक क्रिटिक्स सर्कल फिक्नस अवार्ड जितने छल।[१][२]सन् २०१५ जनवरीमे, द इकोनोमिक टाइम्स, भारतक प्रमुख व्यवसायिक प्रकाशन हुनका २० "सभ सँ प्रभावशाली" विश्वव्यापी भारतीय महिलासभक सूचीमे स्थान दऽ सूचीबद्ध केनए छल ।[३] [२]
प्रारम्भिक जीवन[सम्पादन करी]
किरण देसाई, अनिता देसाईकें बेटी छी, जे तीन अवसर पर म्यान बुकर पुरस्कारक लेल सूचीबद्ध भेल अछि। किरणक जन्म राष्ट्रिय राजधानी क्षेत्र दिल्लीमे भेल छल आ ओ पुणे आ मुम्बईमे अपन जीवनक शुरुवाती काल बितेने छल। ओ क्याथेड्रल एण्ड जोन कोनन स्कूलमे अपन प्रारम्भिक शिक्षा आर्जन केनए छल। ओ १४ सालक उमरमे भारत छोड़ि अपन माता सङ्गे इङ्ल्यान्डमे एक साल धरि रहल छल, आ फेर संयुक्त राज्य अमेरिका चलि गेल, जतय ओ अपन उच्च शिक्षा बेनिङ्टन कलेज, होलिन्स विश्वविद्यालय आ कोलम्बिया विश्वविद्यालयमे रचनात्मक लेखनक अध्ययन केलक।[४]
कार्यसभ[सम्पादन करी]
किरणक पहिल उपन्यास, हुलाबालु इन द गाभा ओर्चड सन् १९९८ मे प्रकाशित भेल छल आ सलमान रुश्दी जका उल्लेखनीय व्यक्तित्व सँ हुनका ई काजक लेल प्रशंसा भेटल छल।[५] ई कृति बेट्टी ट्र्यास्क पुरस्कार जितऽमे सफल भेल छल। ई पुरस्कार ३५ वर्ष सँ कम उमरक लेखक आ राष्ट्रमण्डल देशक वासीकें सोसाइटी अफ अदर्सद्वारा उत्कृष्ट उपन्यासकें देल जाएत अछि।[६][७] हिनकर दोसर कृति 'द इन्हेरिटेन्स अफ लस' (२००६) के दुनिया भरिकें आलोचकद्वारा सराहना कएल गेल छल। ई आलोचकसभ एसिया, युरोप तथा संयुक्त राज्य अमेरिकाक छल। हिनकर एहि कृति सन् २००६ कें म्यान बुकर पुरस्कार आ नेसनल बुक क्रिटिक्स सर्कल फिक्सन अवार्ड जितऽमे सफल भेल छल।[२]
सन् २००८ मे बिबिसी रेडियो ३ मे माइकल बर्केलीद्वारा आयोजन कएल गेल 'प्राइभेट प्यासन'-जिवन्त सङ्गीत चर्चा कार्यक्रममे किरण देसाईकें पाहुनकें रुपमे बजाएल गेल छल।[८] सन् २००७ मई महिनामे आयोजना कएल गेल एसिया हाउस फेस्टिभल अफ कोल्ड लिट्रेचरमे किरण आकर्षण लेखिकाकें रुपमे आमन्त्रित कएल गेल छल।
सन् २०१३ मे अमेरिकी एकेडमी इन बर्लिनद्वारा हिनका बर्लिन पुरस्कार सँ सम्मानित कएल गेल छल।
सन्दर्भ सामग्रीसभ[सम्पादन करी]
- ↑ "Kiran Desai", The Man Booker Prizes, The Booker Prize Foundation, मूलसँ १४ अक्टुबर २०१२-मे सङ्ग्रहित, अन्तिम पहुँच २३ अगस्त २०१३।
|deadurl=प्यारामिटर ग्रहण नै केलक (सहायता)
- ↑ २.० २.१ २.२ Italie, Hillel (२००७-०३-०९), "Desai's 'Inheritance' Wins Book Critics Circle Award", The Washington Post, अन्तिम पहुँच २०१३-०८-२३।
- ↑ "Global Indian Women: Top 20 India-born & globally successful women from business and arts", The Economic Times, ५ जनवरी २०१५, अन्तिम पहुँच ३० नवम्बर २०१७।
- ↑ "Bold Type: Interview with Kiran Desai", Random House, अन्तिम पहुँच २०११-०६-१४।
- ↑ "Hullabaloo In The Guava Orchard", BookBrowse, अन्तिम पहुँच २०११-०६-१४।
- ↑ "The Betty Trask Prize and Awards", Christchurch City Libraries, अन्तिम पहुँच २०११-०६-१४।
- ↑ BBC – Radio 3 – Private Passions


text: पटना। मुख्यमंत्री नीतीश कुमार सचिवालय परिसर मे पर्यावरण आ वन विभाग क दिस स तैयार इको पार्क क उद्घाटन केलथि। ओ एहि पार्क क नामकरण राजधानी वाटिका केलथि अछि। पार्क क बगल मे तीन माह मे स्मृति वन तैयार भ जाएत। मुख्यमंत्री कहला जे राजधानी वाटिका क उपयोग शहर क लोक जैविक उद्यान क विकल्प क रूप मे करतथि। एहि ठाम लोक कए टहलबा लेल कच्चा आ पक्का बाट तैयार भ रहल अछि। पार्क कए शीघ्र तैयार करबा लेल सात-आठ साल पुरान गाछ लगाउल जाएत। मुख्यमंत्री अधिकारी कए निर्देश देला जे देहरादून मे फारेस्ट रिसर्च इंस्टीच्यूट स सात-आठ साल पुरान गाछ लगेबाक प्रशिक्षण लेल जाए। ओ कहला जे एहि पार्क मे टहलैत मोर लोककआकर्षण बनत। मुख्यमंत्री कहला जे राज्य मे वन क काफी कमी अछि। वन कए बढ़ावा देबा लेल प्रदेश क पहाड़ी पर बीज क छिड़काव बरसात क दिन मे हवाई जहाज स कैल जाएत। समारोह मे उप मुख्यमंत्री सुशील कुमार मोदी कहला जे राजधानी वाटिका बनलाह स जैविक उद्यान पर लोक क दबाव कम होएत। ओ कहला जे खटालक शहर बनि चुकल पटना आइ पार्क क शहर क रूप मे विकसित भ रहल अछि। शहर मे कुल 104 पार्क अछि। 72 पार्क मे काम चलि रहल अछि। पांचटा पार्क कए लोक क लेल खोलि देल गेल अछि। 31 पार्क मे काज अन्तिम चरण मे अछि। स्टेशन स्थित बुद्ध स्मृति पार्क सेहो तेजी स तैयार कैल जा रहल अछि।


text:
असल मे ललित नारायण मिथिला विश्वविद्यालय केर प्रांगण मे 15 नवम्बर क' मिथिला स्टूडेंट यूनियन (MSU) द्वारा 11 सूत्री मांग ल'के विशाल छात्र आंदोलन केर आयोजन कायल गेल छल, जाहिक तैयारी पूरा जोड़ - शोर सँ कायल जे रहल छल। 14 नवम्बर के रातिक 1:30 बजे मिथला स्टुडेंट यूनियन के कार्यकर्ता सभ तैयारी केर जायजा लेबा निकलल छल। कार्यकर्ता सभ देखलनि कि कैको जगहक बैनर चोरा लेल गेल छल आओर एक दू जगहक बैनर के कियो फाएर देना छल।
ओहि राति बैनर सभक निरीक्षण लेल निकलल मिथला स्टुडेंट यूनियन के कार्यकर्ता सागर नावदिया, विजय झा संगे सभ सेनानी पर भाजपा महिला मोर्चा के प्रदेश मंत्री मीना झा केँ गुंडा सभ जानलेवा हमला केलनि। उल्टे भाजपा नेत्री दिस सँ मिथला स्टुडेंट यूनियन केँ कार्यकर्ता सभक ऊपर फुईस फटक आरोप लगबैत F.I.R सेहो दर्ज कराओल गेल। मीना झा केँ गुंडा सभक द्वारा कायल गेल जानलेवा हमला सँ एमएसयू सेनानी सागर नवदिया गंभीर रुपे घायल भ' गेला। प्राप्त जानकारी केर मुताबिक सागर नवदिया केँ हाथ पर धारदार हथियार सँ प्रहार भेल आओर मुह पर सेहो हमला कायल गेल। बताओल जे रहल अछि कि एहि जानलेवा हमला सँ सागर नवदिया केँ जबड़ा मे गंभीर चोट लागल छैन्ह। दरभंगा के डाक्टर सागर केँ दिल्ली रेफर क' देना अछि। आय एमएसयू सेनानी सागर नवदिया केर इलाजक लेल हुनका ल'के दिल्ली रवाना हेता। ओतहि विजय झा क' सेहो गंभीर चोट आयल अछि। बताओल जे रहल अछि कि दरभंगा पुलीस विजय झा पर दबाव बना लूटपाट करबाक आरोप स्वीकार करे कही रहल अछि। जाहिक वीडियो सेहो सामना आयल अछि।
एहि घटनाक विरोध म' कैल्हि सांझ मिथिला स्टूडेंट यूनियन द्वारा सागर नवदिया पर भेल जानलेवा हमला आओर फुईस फटक आरोप लगा F.I.R करबाक विरोध मे पोलो मैदान लाहेरिसराय सँ कर्पूरी चौक धरी लाहेरिसराय अध्यक्ष अमित मिश्रा केर नेतृत्व मे आक्रोश मार्च निकालल गेल, जाहिमे एमएसयू सेनानी गणपति मिश्रा, अविनाश भारद्वाज, जयप्रकाश झा, बालकृष्ण मिश्रा, अविनाश कुमार, बच्चा बाबू मिश्रा, अनिकेत आनंद, मनोज, अमन, प्रसून समेत बहुतो रास मिथला स्टुडेंट युनियन केँ कार्यकर्ता मौजूद छला।


text:
रियाध, १२ जुलाई, २०१५. मैथिली जिन्दाबाद!!
सउदी अरब स्थित ‘मिथिला एकता समाज’ द्वारा राजधानी रियाध मे होयत राम-नामा संकीर्तनक आयोजन, ई जानकारी करबैत संस्थाक अध्यक्ष सुनील कुमार गुप्ता कहला जे बहुत दिन धरि संस्थाक सदस्य लोकनिक स्वदेश यात्रा पर जेबाक कारणे कार्यक्रम आयोजन मे कनेक देरी भेल। मुदा आब हमरा लोकनि फेर सँ अपन कर्मभूमि अरब देश मे आबि गेल छी। अपन संस्कार आ संस्कृति केँ अक्षुण्ण रखबाक लेल एहि तरहक अनेको आयोजन एहि संस्था द्वारा निरंतर कैल जाइत अछि। हालहि विराटनगर मे आयोजित अन्तर्राष्ट्रीय मैथिली कवि सम्मेलन मे सेहो अध्यक्ष सुनील कुमार गुप्ता विशिष्ट अतिथिक रूप मे सहभागी भेल छलाह जाहि ठाम अपन संस्थाक उद्देश्य आ प्रतिबद्धता पर सभा केँ संबोधन कएने छलाह।
राम-नाम संकीर्तन जुलाई १७ तारीख सँ अष्टयाम पूजाक रूप मे होयत। एहि मे समस्त प्रवासी हिन्दू धर्मावलम्बी केँ आमंत्रित कैल गेल अछि। संगहि नेपाली राजदूतावास केर अधिकारी लोकनिक सेहो उपस्थिति रहत, से जानकारी सुनील गुप्ता करौलनि।


text:
विनीत ठाकुर
दरभंगा। गौरवशाली दरभंगा टीम द्वारा चौरंगी परिसर क साफ सफाई कए पूर्व प्रधानमंत्री अटल बिहारी वाजपेयी जी केँ हुनक शाइनिंग इंडिया क नारा क अनुरूप श्रद्धांजलि देल गेल।
अटल जी अपन जीवन काल मे सदाचार आधारित विचारधारा से देश केँ काज करबाक प्रेरणा देलन्हि जकर अनुरूप गौरवशाली दरभंगा टीम आई दिवंगत आत्मा केँ श्रद्धा सुमन अर्पित कएलक. ध्यातब्य अछि जे अटल जी २००४ मे शाइनिंग इंडिया क नारा देने छलाह परन्तु ओहि समयक परिप्रेक्ष्य मे एकर महत्व नहि बूझल गेल। आई अटल जी हमरा सबहक बीच नहि छथि लेकिन हुनक.शाइनिंग इंडिया क सपना साकार करबाक एक छोट छीन प्रयास कयल गेल अछि।
गौरवशाली दरभंगा टीम चौरंगी परिसर आ कामेश्वर नगर मे राजपथ नाम से प्रसिद्ध ललितनारायण मिथिला विश्वविद्यालय क मुख्य मार्ग क साफ सफाई कयलक। एकर पश्चात टीम क सब सदस्य एमएलएसएम कॉलेज क प्रधानाचार्य डॉ विद्यानाथ झा क संग एकटा दीप “आत्मविश्वास के जयघोष अटल जी” केँ प्रज्वलित कय सदस्य सब हुनका भावभिनी आदरांजलि देलन्हि.।कार्यक्रम केँ संबोधित करैत डॉ विद्यानाथ झा गौरवशाली दरभंगा क युवा लोकनि केँ अटल जी क जीवन क घटना सब आ एकटा योद्धा जकाँ जीवन जीवाक संस्मरण सुनौलनि।ओ कहलनि जे अटल जी अपन जीवन मे सब केँ संग लय चलैत छलाह।
सभा कए संबोधित करैत कार्यक्रम क संयोजक श्री मनीष राज जनौलनि जे अटल जी कखनहुँ निरशावादी नहि भेलाह आ हमरा सब केँ हुनक जीवन से सीख लेबाक चाही जे निराशा नहि अटूट विश्वास संग जयघोष करबाक चाही।.
दूरस्थ शिक्षा निदेशालय क संतोष झा, रेड क्रास सोसायटी क सचिव मनमोहन सरावगी सेहो सभा कें संबोधित कयलनि। गौरवशाली दरभंगा क सदस्य राहुल कुमार, संतोष कुमार चौधरी, कल्पराज नागवंशी,रविप्रकाश, ब्रजेश्वर, सत्यम, पीयूष, नीलेश, अतुल आनंद(दरभंगा ट्रेभेल फोटो ग्राफर), अनूप कुमार, कुमार अभिषेक, दीपेश, आशु, अनिकेत, मुकेश साह आदि.उपस्थित छलाह।


text:
विशेष संपादकीय – प्रधानमंत्री द्वारा देल गेल विशेष आर्थिक पैकेज केर पूर्ण विश्लेषण
काल्हि आरा मे नाटकीय शैली मे विशाल जनसभा केँ संबोधित करैत प्रधानमंत्री नरेन्द्र मोदी अपन पूर्व मे प्रकट कैल प्रतिबद्धता केँ मूर्तरूप देबाक घोषणा कएलनि। ओ अपन जानल-मानल अंदाज मे जनताक नब्ज संग अपन भाषाक प्रवाह मे पूर्ण जोश मे बाजय लगलाह जे “हम अपन पूर्व मे देल वादा आइ, एत्तहि सँ घोषणा करय चाहब। बिहार लेल स्पेशल आर्थिक पैकेज केर घोषणा अहाँ सबहक सोझें मे करब। ५० करोड़… ६० करोड़…. ७० करोड़…. नहि-नहि! पूरे सवा-लाख करोड़! पूरे सवा-लाख करोड़ केर पैकेज बिहार लेल उपलब्ध करायब।” आर प्रधानमंत्रीक एहि घोषणाक संग ओतबे जोश आ उत्साह सँ बिहारक जनता ताली आ जयकाराक संग ओहि आर्थिक पैकेज लेल गदगदी प्रकट करैत रहल।
नरेन्द्र मोदी केर सरकारक लोकप्रियता एक तरफ आकाश छूबि रहल अछि आ अन्तर्राष्ट्रीय समुदाय मे एहि बातक भरपूर चर्चा चलैत अछि। तऽ दोसर दिशि मोदी विरोधी एहि सब जोश आ उत्साह सँ तिलमिलाइत अछि आर बेर-बेर एतबे बजैत अछि जे मोदी फेकैत बेसी छथि, करैत कम छथि, इत्यादि। बिहार लेल कैल घोषणा पर सेहो एहने तीक्ष्ण टिप्पणी मोदी विरोधी सँ भेटब स्वाभाविके छैक। निराशावादीक विचार मे आशा आ अपेक्षाक कोनो स्थान नहि छैक। मोदीक सफलता आ लोकप्रियता तऽ आरो एहेन विरोधीकेँ नहि पचैत छैक। अत: मोदी अपन फेसबुक पर अपडेट देबाक संग-संग आर्थिक पैकेज आ ताहि पाछाँ रहल विस्तृत दृष्टिकोण (योजना) केँ अपन वेबसाइट पर सेहो प्रकाशित कएलनि। आउ, ओहि वेबसाइट पर उपलब्ध कराओल गेल घोषणा अनुरूप ई पता करी जे कि सब विकास योजना अछि आ कोन मद लेल कतेक पैसा कोन क्षेत्र केँ लाभ पहुँचायत। एहि मे मिथिलाक्षेत्र केँ कि सब लाभ भेटत।
*प्रधानमंत्री मोदी कुल १.२५ लाख करोड़ रुपयाक मेगा पैकेज बिहार लेल घोषणा केलनि
*राष्ट्र केँ सशक्त बनेबाक अनेकानेक सामर्थ्य अछि बिहार मे: प्रधानमंत्री मोदी
*कृषक केर कल्याण बिना, कृषि केर कल्या नहि भऽ सकैत अछि। दुनू केर विकास हो: प्रधानमंत्री
*बिहार केर ग्रामीण सड़क, रेलवे, राष्ट्रीय उच्चपथ, जलमार्ग आ वायुमार्ग केर विकास लेल कोष केर आबंटन
*बिहार मे बिजली हेतु कोष आबंटन
*राजग सरकार द्वारा बिहारक युवा मे दक्षताक अभिवृद्धि लेल कोष आबंटन
१. प्रधान मंत्री केर ई हमेशा सँ अवधारणा रहल अछि जे बिहार मे असीमित क्षमता अछि। यैह पूरा देश केँ मज़बूती प्रदान कय सकैत अछि। भारत पूर्ण रूप सँ तखनहि विकसित होयत जखन भारत केर पूर्वी भाग केर विकास होयत। प्रधान मंत्री कहला अछि जे बिहार केर विकास हुनकर महत्वपूर्ण एजेण्डा अछि।
२. विकसित राज्य केर श्रेणी मे बिहार केँ स्थापित करबाक लेल केन्द्र सरकार एकटा व्यापक पैकेज केँ स्वीकृति देलक अछि। एहि पैकेज मे ई ध्यान राखल गेल अछि जे सहायताक सब स्रोत बिहार केँ आबयवला वर्ष मे स्वावलंबी बनय मे मदद करय। समाज केँ स्वावलंबी बनेबाक लेल ओकर युवा पीढ़ी केँ स्वावलंबी होयब अति आवश्यक अछि। संगहि समाज केर वर्तमानक पालनकर्त्ताक आय केँ बढ़ेला सँ सेहो आबयवाली पीढ़ी केँ स्वावलंबी बनय मे मदैद करैत छैक। एहि पूरा पैकेज मे युवा वर्ग केँ अपन पैर पर ठाढ करनाय और किसान जे कि वर्तमान मे बिहारक पालनकर्त्ता थीक, ओकर आय केँ बढ़ेबा केँ मुख्य बिन्दु बनायल गेल अछि।
३. किसानक हित केँ सर्वोपरि रखैत प्रधान मंत्री ई घोषणा केलनि अछि जे कृषि मंत्रालय केँ आब कृषि और किसान कल्याण मंत्रालय केर नाम सँ जानल जायत। ई निर्णय किसान केर हित केँ सर्वोपरि रखैत लेल गेल एकटा महत्वपूर्ण निर्णय थीक।
४. मनुष्य और उत्पाद केर आवागमन जतय सरल तरीका सँ होयत, विकास पहिले वैह क्षेत्र केर होइत छैक। अतः एहि पैकेज मे बिहारक विकास लेल रोड, रेल, वायुमार्ग, जलमार्ग तथा डिजिटल कनेक्टिविटी पर विशेष ध्यान देल गेल अछि। कनेक्टिविटी स्थापित कएला सँ बिहार में इंडस्ट्रीज केँ बढ़ावा भेटत, जाहि सँ एतुका युवा वर्ग केँ रोज़गार उपलब्ध कराबय मे तथा किसान केँ अपन उत्पाद केर अधिक मूल्य प्राप्त करय मे काफी उपयोगी साबित होयत।
५. एहि पैकेज मे राष्ट्रीय राजमार्ग केर विकास, महत्वपूर्ण नदि आदि पर पुल केर काज तथा रेलवे ओवरब्रिज केर निर्माण लेल ५४,७१३ करोड़ रु. केर प्रावधान कैल गेल अछि। एकरा अंतर्गत महात्मा गांधी सेतु केर समानांतर गंगा नदी पर एक नव पुल केर निर्माण, कोसी और सोन नदी केर ऊपर पुल केर निर्माण, धार्मिक पर्यटन सँ जुड़ल क्षेत्र मे सड़क केर निर्माण और रेलवे ओवरब्रिजेज केर निर्माण शामिल अछि।
६. भंडारण और यातायात सुविधा केर अभाव मे किसान अपन उत्पाद केँ कम दाम मे बेचय पर मज़बूर भऽ जाइत अछि। एहि पैकेज मे अनाज भंडारण क्षमता मे विकास लेल ८१४ करोड़ रु. केर प्रावधान कैल गेल अछि तथा ग्रामीण सड़क केर विकास लेल प्रधानमंत्री ग्राम सड़क योजनाक अंतर्गत २२,५०० किलोमीटर सड़क केर निर्माण हेतु १३,८२० करोड़ रु. केर प्रावधान कैल गेल अछि।
७. रेलवेक विकासक लेल बिहार मे मुख्यतया चलि रहल ट्रेन केर गति केँ बढ़ेनाय एकटा चुनौती छैक। रेलवे सेवा केँ और तीव्र और बेहतर बनेबाक लेल रेलवे दोहरीकरण/तिहरीकरण और विद्युतीकरण पर बल देल गेल अछि। ८१०९ करोड़ रु. केर लागत पर ६७६ किलोमीटर केँ दोहरीकरण/तिहरीकरण केर व्यवस्था कैल जेबाक प्रावधान अछि तथा ७६१ करोड़ रु. केर लागत पर ५७४ किलोमीटर केँ विद्युतीकरणक प्रावधान कैल गेल अछि। एहि तरहें रेलवे केर क्षेत्र मे कुल ८,८७० करोड़ रु. केर प्रावधान एहि पैकेज मे कैल गेल छैक। मोकामा मे गंगा नदीक ऊपर रेल आ रोड पुल केर निर्माणक लेल प्रारंभिक कार्य आरंभ कय देल गेल अछि।
८. बिहार राज्य केर विभिन्न क्षेत्र केँ वायुमार्ग सँ देश और विदेश सँ जोड़बाक लेल पटना मे नव एयरपोर्ट तथा गया, पूर्णिया और रक्सौल केर एयरपोर्ट केर विकासक लेल २,७०० करोड़ रु. केर राशिक प्रावधान कैल गेल अछि। डिजिटल बिहार कार्यक्रम केर अन्तर्गत मोबाइल फोनक उत्तम सुविधाक लेल १,००० नव बीटीएस टॉवर्स केँ स्थापित करबाक प्रावधान अछि। एहि सँ दूर केर क्षेत्र मे जतय मोबाइल फोनक सुविधा नहि छैक, ओतहु एहि सुविधा मे मदद मिलत। राज्य मे इलेक्ट्रानिक मैन्यूफैक्चर कलस्टर केर स्थापनाक लेल १५० करोड़ रु. केर सब्सिडीक प्रावधान कैल गेल अछि।
९. दरभंगा और भागलपुर मे साफ्टवेयर टेक्नोलॉजी पार्क केर दुइ केन्द्र केर स्थापनाक प्रावधान अछि। दुइ नव नेशनल इंस्टीट्यूट ऑफ इलैक्ट्रोनिक्स ऐंड इन्फारमेशन टेक्नोलॉजी केन्द्र मुजफ्फरपुर और बक्सर मे स्थापित करबाक सेहो प्रावधान अछि। एकर संग-संग पटनाक वर्तमान केन्द्र केर विकासक सेहो प्रावधान अछि। ग्रामीण BPO केर बढ़ावा देबाक प्रावधान एहि पैकेज मे कैल गेल अछि। कनेक्टिविटी केर ई सबटा कार्यक्रम बिहार राज्य केर विकास केँ दौड़ मे अनबाक लेल एक ट्रैक-फील्ड केर काज करत।
१०. एहि पैकेज द्वारा बिहारक किसान केर एक और व्यापक समस्या जे कि उत्पादकता केर कम भेनाय अछि, तेकर समाधान लेल सेहो ध्यान देल गेल अछि नव अनुसंधान और विकास तथा लैब टू फार्म केँ बढ़ावा देबाक लेल राजेन्द्र प्रसाद कृषि विश्वविद्यालय पूसा केँ केन्द्रीय कृषि विश्वविद्यालय मे परिवर्तित करबाक प्रावधान अछि। मत्स्य पालन, पानिक सही प्रबंधन, खेतीक यांत्रिकीकरण, और गुणवत्ता वाला बीजक उत्पादन द्वारा किसानक आय केँ बढ़ेबाक लेल १,८०० करोड़ रु. केर प्रावधान कैल गेल अछि। एकीकृत कृषि पर शोध लेल राष्ट्रीय संस्था केर प्रावधान कैल गेल अछि।
युवा वर्ग केँ शिक्षा और Skill
११. युवा वर्ग केँ उत्तम शिक्षा और स्किल डेवलेपमेंट प्रदान करब ओकर सफल भागीदारीक लेल आवश्यक तत्व थिकैक। युवा वर्ग केर एहि जरूरत केँ ध्यान मे रखैते “प्रधानमंत्री कौशल विकास योजना” केर अंतर्गत एक लाख युवक-युवती केँ प्रशिक्षण केर प्रावधान कैल गेल अछि। बिहार राज्य मे एकटा बड़का स्किल विश्वविद्यालय केर स्थापनाक सेहो प्रावधान अछि जेकर कुल लागत १,२५० करोड़ रुपया होयत। शिक्षा केर क्षेत्र मे भागलपुरक निकट ऐतिहासिक विक्रमशिला विश्वविद्यालय केर जगह एक नव केन्द्रीय विश्वविद्यालय केर स्थापनाक लेल ५०० करोड़ रुपयाक प्रावधान अछि। संगहि संग बोध गया मे एक नव इंडियन इंस्टीट्यूट ऑफ मैनेजमेंट (IIM) केर स्थापनाक सेहो प्रावधान अछि। ट्रैक फील्ड केर निर्माणक संग-संग सहभागी केँ उत्तम दर्जाक शिक्षा एवं प्रशिक्षण देल गेलाक बाद प्रतिस्पर्धाक आरंभ कय लंबा समय तक कार्यान्वित करबाक लेल राज्य केँ ऊर्जाक आवश्यकता होयत।
बिहारक लोक केँ बिजलीक व्यवस्था
१२. एहि पैकेज मे ऊर्जाक उत्पादन, ट्रांसमीशन और वितरणक व्यवस्था पर बेसी जोर देल गेल अछि। बक्सर मे १३०० मेगावाट केर नया बिजली उत्पादन केन्द्र केर प्रस्ताव अछि।
गाँव मे बिजली – बेहतर जीवन केर सुविधा
१३. एकर संग-संग गाँव-गाँव मे बिजलीक व्यवस्था पहुंचेबाक लेल दीन दयाल उपाध्याय ग्राम विद्युत योजना मे राज्यक लेल ५, ८८० करोड़ रुपयाक प्रावधान कैल गेल अछि। एहि योजना केर उद्देश्य खेत मे पर्याप्त और घर मे निरंतर बिजली देबाक अछि। हर गांव मे दुइ अलग-अलग लाइन केर व्यवस्था कैल जायत। Integrated Power Development Scheme केर अंतर्गत शहर मे निरंतर बिजली देबाक प्रावधान कैल गेल अछि। एहि स्कीम केर अन्तर्गत २५० करोड़ रुपयाक प्रावधान राज्यक लेल कैल गेल अछि।
महिला केँ बेहतर ईंधन केर सुविधा
१४. हमरा लोकनिक माय आ बहिन सबकेँ बेहतर सुविधा भेटय एहि लेल घरे-घर मे रसोई गैस पहुंचेबा पर एहि पैकेज मे जोर देल गेल अछि। बिहार राज्य मे गैस केर आपूर्तिक लेल जगदीशपुर-हल्दिया लाइन वास्ते २,३०० करोड़ रुपयाक लागत सँ ६१७ कि.मी. केर पाइप-लाइन बनेबाक प्रावधान कैल गेल अछि। पारादीप-हल्दिया-दुर्गापुर पाइप-लाइन केर बिहार मे विस्तार करबाक लेल १,८०० करोड़ रुपयाक प्रावधान अछि। मुजफ्फरपुर मे ११० करोड़ रुपयाक लागत सँ एक नव एलपीजी प्लाँट केर स्थापना कैल जायत। बिहार राज्य मे स्थित बरौनी रिफाइनरी केर उत्पादन क्षमता केँ १२,००० करोड़ रुपयाक लागत सँ ६ मिलियन टन सँ ९ मिलियन टन तक बढ़ेबाक प्रावधान एहि पैकेज मे अछि तथा बरौनिये मे एकटा पेट्रोकेमिकल प्लांट केर स्थापना करबाक प्रावधान अछि। रक्सौल सँ नेपाल मे अमलेखगंज तक पेट्रोल-डीजल पाइपलाइन केर निर्माण कैल जायत।
स्वास्थ्य केर सुविधा
१५. पटना, गया और भागलपुर केर तीन चिकित्सा महाविद्यालय केँ बेहतर बनेबाक लेल ६०० करोड़ रुपयाक प्रावधान कैल गेल अछि।
पर्यटन मे रोजगार केर अवसर
१६. बिहार केर युवा वर्ग केँ रोजगार केर नव अवसर प्रदान करबाक लेल पर्यटन केर क्षेत्र मे ६०० करोड़ रुपयाक लागत सँ वैशाली, बोध गया, चम्पारण, विक्रमशिला, सुल्तानगंज, पटना इत्यादि जगह पर हैरिटेज टूरिस्ट सर्किल केर विकासक प्रावधान कैल गेल अछि।
औद्योगिक निवेश सँ रोजगार – युवा वर्ग केँ स्वावलम्बी बनेबाक प्रक्रिया
१७. राज्यक युवा वर्ग केँ रोजगार देबाक लेल राज्य मे अधिक सऽ अधिक औद्योगिक यूनिट्स केर स्थापना हो, यैह सरकार केर लक्ष्य अछि। एहि लक्ष्य केँ हासिल करबाक लेल Income Tax Act मे संशोधन करैत बिहार केर पिछड़ल क्षेत्र मे नव उद्योग स्थापित करबाक लेल प्लांट और मशीनरीक लागत मे १५% केर राशिक बराबर टैक्स मे अतिरिक्त कटौतीक प्रावधान कैल गेल अछि। ई कटौती १ अप्रैल २०१५ सँ ३१ मार्च २०२० तक केर अवधिक बीच भेल निवेश पर लागू होयत।
१८. एकरा संगहि संग नव प्लांट और मशीनरी मे निवेश केँ प्रोत्साहित करबाक लेल सेहो १ अप्रैल २०१५ सँ ३१ मार्च २०२० तक केर अवधिक बीच पिछड़ल क्षेत्र मे निवेशक १५% अतिरिक्त राशि Depreciation Allowance केर तौर पर पहिल वर्ष मे देल जायत।
१९. प्रधान मंत्री केर एहि विशेष पैकेज केर अंतर्गत आवयवाला वर्ष मे बिहार मे १ लाख २५ हजार करोड़ रुपया सँ अधिक केर विभिन्न परियोजना सब लागू करबाक प्रावधान अछि।
२०. बिहार राज्य केर ऊर्जाक जरूरत केँ देखैते निजी क्षेत्र केँ सेहो ऊर्जा उत्पादन केर क्षेत्र मे भागीदार बनायल जा रहल अछि। बाँका मे ४,००० मेगावाट केर एक अल्ट्रा मेगा पॉवर प्लांट(Ultra Mega Power Plant) निजी क्षेत्र केर भागीदारीक साथ २०,००० करोड़ रु. केर लागत पर प्रस्तावित अछि।
२१. वर्ष २०१३ मे १२,००० करोड़ रु. केर लागत सँ बिहार वास्ते एकटा स्पेशल प्लान केर घोषणा कैल गेल छल। सरकार द्वारा उठायल गेल कदम सँ एहि कार्यक्रम केर क्रियान्वयन मे आब तीव्रता आनल गेल अछि। बचल-खुचल कार्यक्रम केँ ८,२८२ करोड़ रुपयाक धनराशि मुहैया करबैत पूरा कैल जायत।
वर्तमान मे चलि रहल सामाजिक सुरक्षा योजना
२२. प्रधान मंत्री जन धन योजना केर अंतर्गत बिहार मे १ करोड़ ३४ लाख नव अकाउंट खोलल गेल और १ करोड़ २३ लाख खाताधारक केँ रु-पे डेबिट कार्ड जारी कैल गेल अछि। एहि खात मे १ हजार ६८० करोड़ रुपयाक राशि लोक सब एखन धरि जमा केलक अछि। प्रधान मंत्री सुरक्षा बीमा योजना केर अंतर्गत बिहार मे २१,००,०९९ लोकक एनरोलमेंट कैल गेल अछि। प्रधान मंत्री जीवन ज्योति बीमा योजना मे ११,२५,०७३ लोक केँ बिहार राज्य मे इनरोल कैल गेल अछि। अटल पेंशन योजना केर लाभ ३३,७६० गोटे उठा रहल अछि।
नव और छोट उद्यमी केँ बैंक लोन
२३. प्रधान मंत्री मुद्रा योजना केर अंतर्गत बिहार मे १ लाख सँ बेसी मुद्रा उद्यमी केँ ८६८ करोड़ रुपये केर राशि मुद्रा लोन केर रूप मे उपलब्ध कराओल गेल अछि। ई राशि ४ महीनाक दौरान उपलब्ध कराओल गेल अछि। बिहार राज्य मे ६ हजार २९२ बैंक शाखा अछि। प्रधान मंत्री केर १५ अगस्त केर उद्घोषणा केर अनुसार ६२९२ महिला उद्यमी और ६२९२ दलित उद्यमी केँ Start up व Stand up योजना केर अंतर्गत ऋण उपलब्ध कराओल जायत।
स्वच्छ विद्यालय
२४. स्वच्छ विद्यालय केर अंतर्गत जतय पूरा देश मे ४ लाख १७ हजार ७५६ शौचालयक निर्माण विद्यालय मे भेल अछि ओहिमे सँ ५६ हजार ९१२ शौचालय बिहार मे बनल अछि।
२५. सवा लाख करोड़ केर नव पैकेज, चालीस हजार करोड़ केर अतिरिक्त निवेश, सामाजिक सुरक्षा केर व्यापक कार्यक्रम और टैक्स मे छूट केर द्वारा औद्योगीकरण केँ बढ़ावा देला सँ बिहार मे विकास केर नव युग केर आरंभ होयत।
—————————————————————————————————————————————–
आब, देखी जे सिलसिलेवार कोन मद मे कतय आ कतेक:
१. राष्ट्रीय राजमार्ग – पुल तथा रेलवे ओवरब्रीज – ५४,७१३ करोड़
(पटना आसपास गांधी सेतुक समानांतर गंगा नदी पर, मिथिला मे कोसी और सोन नदीक संग धार्मिक पर्यटन सँ जुड़ल क्षेत्र मे सड़क आ रेलवे ओवरब्रीजेज)
२. भंडारण और यातायात सुविधा ८१४ करोड़
३. प्रधानमंत्री ग्राम सड़क योजना २२,५०० किलोमीटर सड़क केर निर्माण हेतु १३,८२० करोड़ रु.
४. रेलवेक विकासक लेल बिहार मे ८,१०९ करोड़ रु. केर लागत पर ६७६ किलोमीटर केँ दोहरीकरण/तिहरीकरण केर व्यवस्था
५. रेलवेक विकासक लेल बिहार मे ७६१ करोड़ रु. केर लागत पर ५७४ किलोमीटर केँ विद्युतीकरण
(कुल ८,८७० करोड़ रु. केर प्रावधान, मोकामा मे गंगा नदीक ऊपर रेल आ रोड पुल केर निर्माणक लेल प्रारंभिक कार्य आरंभ कय देल गेल अछि।)
६. बिहार राज्य केर विभिन्न क्षेत्र केँ वायुमार्ग सँ देश और विदेश सँ जोड़बाक लेल: २,७०० करोड़
(पटना मे नव एयरपोर्ट तथा गया, पूर्णिया और रक्सौल केर एयरपोर्ट केर विकास)
७. डिजिटल बिहार कार्यक्रम केर अन्तर्गत मोबाइल फोनक उत्तम सुविधाक लेल १,००० नव बीटीएस टॉवर्स
८. राज्य मे इलेक्ट्रानिक मैन्यूफैक्चर कलस्टर केर स्थापनाक लेल १५० करोड़ सब्सिडी
९. दरभंगा और भागलपुर मे साफ्टवेयर टेक्नोलॉजी पार्क केर दुइ केन्द्र केर स्थापनाक
१०. दुइ नव नेशनल इंस्टीट्यूट ऑफ इलैक्ट्रोनिक्स ऐंड इन्फारमेशन टेक्नोलॉजी केन्द्र मुजफ्फरपुर और बक्सर मे
११. पटनाक वर्तमान केन्द्र केर विकास
१२. ग्रामीण BPO केर बढ़ावा देब
१३. किसान केर व्यापक समस्या (उत्पादकता केर कम भेनाय) – समाधान लेल नव अनुसंधान और विकास तथा लैब टू फार्म केँ बढ़ावा देबाक लेल राजेन्द्र प्रसाद कृषि विश्वविद्यालय पूसा केँ केन्द्रीय कृषि विश्वविद्यालय मे परिवर्तित करब
१४. मत्स्य पालन, पानिक सही प्रबंधन, खेतीक यांत्रिकीकरण, और गुणवत्ता वाला बीजक उत्पादन द्वारा किसानक आय केँ बढ़ेबाक लेल १,८०० करोड़
१५. एकीकृत कृषि पर शोध लेल राष्ट्रीय संस्था केर प्रावधान
१६. “प्रधानमंत्री कौशल विकास योजना” केर अंतर्गत एक लाख युवक-युवती केँ प्रशिक्षण केर प्रावधान
१७. बिहार राज्य मे एकटा बड़का स्किल विश्वविद्यालय केर स्थापना, कुल लागत १,२५० करोड़
१८. शिक्षा केर क्षेत्र मे भागलपुरक निकट ऐतिहासिक विक्रमशिला विश्वविद्यालय केर जगह एक नव केन्द्रीय विश्वविद्यालय केर स्थापना, लागत ५०० करोड़
१९. बोध गया मे एक नव इंडियन इंस्टीट्यूट ऑफ मैनेजमेंट (IIM) केर स्थापनाक
२०. ऊर्जाक उत्पादन, ट्रांसमीशन और वितरणक व्यवस्था, बक्सर मे १३०० मेगावाट केर नया बिजली उत्पादन केन्द्र
२१. दीन दयाल उपाध्याय ग्राम विद्युत योजना मे राज्यक लेल ५, ८८० करोड़
(उद्देश्य खेत मे पर्याप्त और घर मे निरंतर बिजली देनाय, हर गांव मे दुइ अलग-अलग लाइन केर व्यवस्था)
२२. Integrated Power Development Scheme केर अंतर्गत शहर मे निरंतर बिजली देबाक प्रावधान स्कीम केर अन्तर्गत २५० करोड़
२३. घरे-घर मे रसोई गैस पहुंचेबा पर, गैस केर आपूर्तिक लेल जगदीशपुर-हल्दिया लाइन वास्ते २,३०० करोड़
२४. पारादीप-हल्दिया-दुर्गापुर पाइप-लाइन केर बिहार मे विस्तार करबाक लेल १,८०० करोड़
२५. मुजफ्फरपुर एक नव एलपीजी प्लाँट केर स्थापना ११० करोड़
२६. बरौनी रिफाइनरी केर उत्पादन क्षमता केँ १२,००० करोड़ रुपयाक लागत सँ ६ मिलियन टन सँ ९ मिलियन टन तक बढ़ेबाक प्रावधान
२७. बरौनिये मे एकटा पेट्रोकेमिकल प्लांट केर स्थापना करबाक प्रावधान
२८. रक्सौल सँ नेपाल मे अमलेखगंज तक पेट्रोल-डीजल पाइपलाइन केर निर्माण
२९. पटना, गया और भागलपुर केर तीन चिकित्सा महाविद्यालय केँ बेहतर बनेबाक लेल ६०० करोड़
३०. पर्यटन केर क्षेत्र मे ६०० करोड़ रुपयाक लागत सँ वैशाली, बोध गया, चम्पारण, विक्रमशिला, सुल्तानगंज, पटना इत्यादि जगह पर हैरिटेज टूरिस्ट सर्किल केर विकास
३१. राज्यक युवा वर्ग केँ रोजगार देबाक लेल राज्य मे अधिक सऽ अधिक औद्योगिक यूनिट्स केर स्थापना, Income Tax Act मे संशोधन करैत बिहार केर पिछड़ल क्षेत्र मे नव उद्योग स्थापित करबाक लेल प्लांट और मशीनरीक लागत मे १५% केर राशिक बराबर टैक्स मे अतिरिक्त कटौतीक प्रावधान कैल गेल अछि। ई कटौती १ अप्रैल २०१५ सँ ३१ मार्च २०२० तक केर अवधिक बीच भेल निवेश पर लागू होयत।
३२. नव प्लांट और मशीनरी मे निवेश केँ प्रोत्साहित करबाक लेल सेहो १ अप्रैल २०१५ सँ ३१ मार्च २०२० तक केर अवधिक बीच पिछड़ल क्षेत्र मे निवेशक १५% अतिरिक्त राशि Depreciation Allowance केर तौर पर पहिल वर्ष मे देल जायत।
३३. बिहार राज्य केर ऊर्जाक जरूरत केँ देखैते निजी क्षेत्र केँ सेहो ऊर्जा उत्पादन केर क्षेत्र मे भागीदार बनायल जा रहल अछि।
३४. बाँका मे ४,००० मेगावाट केर एक अल्ट्रा मेगा पॉवर प्लांट(Ultra Mega Power Plant) निजी क्षेत्र केर भागीदारीक साथ २०,००० करोड़ रु. केर लागत पर प्रस्तावित अछि।
३५. वर्ष २०१३ मे १२,००० करोड़ रु. केर लागत सँ बिहार वास्ते एकटा स्पेशल प्लान केर घोषणा कैल गेल छल। सरकार द्वारा उठायल गेल कदम सँ एहि कार्यक्रम केर क्रियान्वयन मे आब तीव्रता आनल गेल अछि।
३६. बचल-खुचल कार्यक्रम केँ ८,२८२ करोड़


text:
बिहार मे गंगा नदी पर बनय वला महात्मा गांधी सेतुक समानांतर आ भागलपुर मे विक्रमशिला सेतुक समानांतर पुल निर्माण योजना बिहारक लेल बहुत महत्वपूर्ण अछि। गांधी सेतु कें समानांतर पुल निर्माण सं उत्तर आ दक्षिण बिहारक बीच आवागमन बेसी सुलभ भ’ जायत। प्रधानमंत्री नरेंद्र मोदी सोमदिन बिहार कें 14 हजार 228 करोड़क सड़क आ सेतु परियोजनाक सौगात देने छलाह।
ई सभ’ योजना सं राज्यक दोसर हिस्सा सं राजधानी पटना आबय मे लगय वला समय सेहो घटत। अधिकांश परियोजनाक विभाग जमीन अधिग्रहण पूरा करबाक दावा केने अछि। ई परियोजना आगामी तीन सं चाइर साल मे पूर्ण होयत। पथ निर्माण विभागक दावा केने अछि जे ई 7 परियोजनाक काज पूरा होबय पर राज्यक कोनो भी हिस्सा सं लोक पांच घंटा मे पटना पहुंच सकैत अछि।
उत्तर सं दक्षिण बिहारक बीच आवागमन होयता आसान
उत्तर सं दक्षिण बिहारक बीच आवागमन कें बेसी सुलभ बनेबाक लेल महात्मा गांधी सेतुक समानांतरण एकटा नबका पुल कें निर्माण होयत। एप्रोच रोड सहित साढ़े 14 किमी लंबा ई पुल कें चाइर लेन बनाओल जायत। टेंडर कें बाद एकर काज सेहो अलॉट भ’ चुकल अछि।
विक्रमशिला कें समानातंर पुल
अखन भागलपुरक विक्रमशिला सेतु पर ट्रैफिक कें बेसी दबाव अछि। ओ आब अहिसँ बेसी वाहनक दबाव नहि सहन क’ पा रहल अछि। अहि पुलक समानांतर 4.445 किलोमीटर लंबा पुलक निर्माण होयत। एकरा चाइर लेनक बनाओल जायत। एकर अलावा कोसी नदी मे एनएच-106 बीरपुर-बिहपुर मे फुलौत मे चाइर लेनक पुल निर्माणक सेहो प्रधानमंत्री नींव रखला। एप्रोच सहित ई पुलक लंबाई 28.93 किमी अछि।
झारखंड सं निक होयत सड़क संपर्क
झारखंडक रजौली सं पटनाक बख्तियारपुर कें बीच फोर लेन सड़क कें निर्माण तीन पैकेज मे होयत। अहिमे सं दू कें टेंडर भ’ चुकल अछि त’ एकटा कें डीपीआर बनाओल जा रहल अछि। आरा-मोहनिया चाइर लेन सड़क कें निर्माण दूटा पैकेज मे भ’ रहल अछि। झारखंडक साहेबगंज सं कटिहार मनिहारी कें जोड़बाक लेल गंगा पर नबका पुलक निर्माण जारी अछि। जतय ई पुल बिहारक सीमा मे गिर रहल अछि, ओकरा पूर्णिया मे ईस्ट-वेस्ट कॉरिडोर सं जोड़ल जा रहल अछि। एकरा लेल 49 किमी लंबा नरेनपुर पूर्णिया चाइर लेन सड़क बनत।
पटना रिंग रोड सं आसान होयत सफर
पटनाक अलावा छपरा आ वैशाली सं गुजरय वला पटना रिंग रोड परियोजनाक एक हिस्सा कन्हौली-रामनगर सड़क कें निर्माण कार्यक सेहो शिलान्यास भ’ गेल अछि। दक्षिण सं उत्तर बिहार आबय-जाय लेल पटना एबाक जरूरत नहि अछि, ओ पटना रिंग रोड सं बाहरे-बाहरे जा सकता। कन्हौली सं रामनगर, कच्ची दरगाह-बिदुपुर पार होइत चकसिकंदर, सराय, गंडक मे नबका पुल सं होयत दीघवारा-शेरपुर छ लेन नबका पुल सड़क होइत कन्हौली मे समाप्त होयत। आठ एनएच आ छह एसएच कें जोड़य वला रिंग रोडक कुल लंबाई 137.5 किमी आ लागत लगभग 15 हजार करोड़ अछि। परियोजना मे जमीन अधिग्रहणक मद मे राज्य सरकार 31 सौ करोड़ खर्च करत।
बक्सर सं झारखंड सीमा धरी होयत फोर लेन सड़क
मुंगेर-मिर्जाचौकी कें टेंडर जारी भ’ गेल अछि। चार पैकेज मे बनय वला ई सड़क बनला सं बक्सर सं झारखंडक सीमा धरी चाइर लेन सड़क भ’ जायत। बीच कें मोकामा सं मुंगेर सड़क कें लेल केंद्र सं अनुरोध कयल जा रहल अछि। पटना-गया डोभी कें लेल सेहो एजेंसी तय क’ देल गेल अछि।


text:
विशिष्ट दर्शन
मूल लेखक: श्री लक्ष्मीकान्त त्रिवेदी (अनुवाद: प्रवीण नारायण चौधरी)
श्रीकृष्णक नित्य प्रातःक्रिया
दध्यौ प्रसन्नकरणं आत्मानं तमसः परम्॥
एकं स्वयंज्योतिरनन्यमव्ययं
स्वसंस्थया नित्यनिरस्तकल्मषम्।
ब्रह्माख्यमस्योद्भवनाशहेतुभिः
स्वशक्तिभिर्लक्षितभावनिर्वृतिम्॥
अथाप्लुतोऽभस्यमले यथाविधि
क्रियाकलापं परिधाय वाससी।
चकार सन्ध्योपगमादि सत्तमो
हुतानलो ब्रह्म जजाप वाग्यतः॥
उपस्थायार्कमुद्यन्तं तर्पयित्वात्मः कलाः।
देवानृषीन्पितॄन्वृद्धान्विप्रानभ्यर्च्य चात्मवान्॥
धेनूनां रुक्मश्रृङ्गीणां साध्वीनां मौक्तिकस्रजाम्।
पयस्विनीनां गृष्टीनां सवत्सानां सुवाससाम्॥
ददौ रूप्यखुराग्राणां क्षौमाजिनतिलैः सह।
अलङ्कृतेभ्यो विप्रेभ्यो बद्वं बद्वं दिने दिने॥
गोविप्रदेवतावृद्धगुरून्भूतानि सर्वशः।
नमस्कृत्यात्मसम्भूतीर्मङ्गलानि समस्पृशत्॥श्रीमद्भा. १०/७०/४-१०॥
तहिया —————- आब
ब्राह्ममुहूर्त मे उठनाय —– आठ बजे तक पड़ल रहनाय।
आत्माक ध्यान केनाय —– अखबार पढैते संसारक प्रपंच केर स्मरण केनाय।
शुद्ध जल मे स्नान केनाय —– चर्बीमिश्रित साबुन और प्रायः मद्ययुक्त सुगन्ध-द्रव्य लगबैत नलक अपवित्र जलमे नहेनाय।
सन्ध्योपासना केनाय —– पर-चर्चा केनाय।
हवन केनाय —– धूम्रपान केनाय।
गायत्री जप केनाय —– जप करनिहारक खिल्ली उड़ेनाय।
देवता, ऋषि, पितृ-तर्पण केनाय —– अपन व्यक्तिगत स्वार्थक चिन्ता मे परिवारक लोक प्रति खराब सोचनाय।
बड़-बूढ और ब्राह्मण केँ पूजनाय —– बड़-बूढकेँ मूर्ख बतबैत और ब्राह्मण-निन्दा केनाय।
ब्राह्मण केँ गौ-दान देनाय —— ब्राह्मण-अतिथिय केँ घरसँ निकालि देनाय।
विचार करू और अपन कर्तव्य निश्चित करू। जय हो!
प्रभुजीक दिनचर्यापर चर्चा
अचिन्त्यगति भगवान् श्रीकृष्णक महिमा वेद, पुराण, उपनिषद् एवं अन्यान्य शास्त्र मे बहुते प्रकार सँ गायल गेल अछि। अनेक ऋषिगण, मुनि, संत, भक्त एवं विद्वान् हुनकर महिमाक गान कय अपन वाणी केँ सफल कयलनि अछि। अनेको संत-महात्मा भगवान् श्रीकृष्णक नाम-गुण आदिक गान तथा चरणक सेवा करैत अपन जीवन केँ धन्य मानलनि और परमगति प्राप्त कयलनि। श्रीकृष्णद्वैपायन मुनि स्वयं भगवान् श्रीकृष्णक कलावतार छथि। ओ महाभारत नामक इतिहास तथा श्रीमद्भागवत आदि पुराण मे भगवान् केर जाहि रहस्यमयी मधुर मनोहर लीला सबहक विशद वर्णन कयलनि अछि, ओ बुद्धिवादी लोककेर सूक्ष्म चिन्तनक गतिसँ परे अछि, परंतु श्रद्धालु भक्तक लेल ओ परमानन्दप्रदायिनी अछि। भगवान् केर लीलाक गान भगवती शारदादेवी वीणा बजाकय कल्पभरि करैत रहथि, भगवान् गणेशजी अपन लेखनी सँ कल्पो धरि लिखैत रहथि और भगवान् शेषनाग अपन सहस्र मुख सँ कल्पो तक गान करैत रहता तैयो पार नहि पाबि सकैत छथि। फिर अस्मदादि तुच्छबुद्धि मनुष्य भले, हुनकर लीलाक कि गान कय सकैत अछि। अपन एहि देश भारतवर्ष धर्मप्राण (धर्मप्रधान) देश कहल जाएत अछि। एतुका बड़-बड़ लोक, राजा एवं सम्राट सेहो भोगादि केँ लात मारिकय भगवान् श्रीकृष्णक चरणक सेवा केलनि, अरण्यक आश्रम लेलनि और विशुद्ध धर्मक आचरण करैत लोक केँ शिक्षा देलनि अछि।
भगवान् श्रीकृष्णहि द्वारा चातुर्वर्ण्यक सृष्टि भेल, वैह चारू आश्रम (ब्रह्मचर्य, गृहस्थ, वानप्रस्थ एवं संन्यास) केर स्थापना कयलनि और वैह ओहि मे प्रविष्ट भऽ तदनुकुल आचरण करैत लोक केँ समय-समयपर शिक्षा देलनि। भगवान् विश्वासी अनेको संत अपन आचरण द्वारा आदर्श उपस्थित केलनि। भगवान् श्री कृष्ण धर्मकेर परम आदर्श स्वरूप छथि, यैह हुनक विभिन्न लीला सबसँ स्पष्ट सिद्ध होइत अछि। भगवान् केर तँ यैह कहब अछि जे – ‘जखन-जखन धर्मक हानि और अधर्मक अभ्युत्थान होइत अछि, तखन-तखन हम अजन्मा, अविनाशी तथा लोक-महेश्वर रहितो साधु समाजकेर परित्राण, दुष्कृतकेर विनाश और धर्मकेर संस्थापनाक लेल युग-युगमे अपन लीलासँ प्रकट होइत छी।’
भगवान् श्रीकृष्ण पुष्पमाला, ताम्बूल, चन्दन, अंगराग आदि अनेक वस्तु पहिले ब्राह्मण, स्वजन-सम्बन्धी, मन्त्री और रानी लोकनिकेँ बाँटिकय बचल रहल वस्तु स्वयं केर कार्य मे लैत छलाह। जाबत धरि भगवान् ई सब करैत रहथि, ताबत धरि हुनकर सारथि दारुक सुग्रीव आदि घोड़ाकेँ रथमे जोतिकय लऽ आनथि और भगवान् केँ प्रणाम कय हुनकर सोझाँ ठाढ भऽ जाइथ। एकर बाद भगवान् श्रीकृष्ण अपन सखा उद्धव और सात्यकि केर संग अपन सारथि दारुक केँ हाथ अपन हाथ सँ पकड़िकय रथपर सवार होइथ और सुधर्मा सभा मे जाइथ। यदुवंशी सब सँ भरल ओहि सुधर्मा सभाक एहेन प्रभाव छल जे ओहि ठाम जे लोक प्रवेश करय, हुनका लोकनिक शरीर केँ छः प्रकारक ऊर्मी – भूख, प्यास, शोक, मोह, जरा और मृत्यु नहि सताबैत छल। एहि तरहें भगवान् श्रीकृष्ण अपन सोलह हजार एक सौ आठ रानीक महल सँ अलग-अलग निकलिकय एक्कहि रूप मे सुधर्मा सभा मे प्रवेश करथि और श्रेष्ठ सिंहासनपर विराजमान् होइथ। ओहि सभा मे नट, मागध, सूत, बन्दीजन भगवान् केर विभिन्न लीला सबहक बखान करैत नाचैत, गाबैत और हुनका प्रसन्न करैत छल। मृदंग, वीणा, पखावज, बाँसुरी, झाँझ और शंख आदि बाजय लगैत छल। कियो-कियो व्याख्याकुशल ब्राह्मण ओतय बैसिकय वेदमन्त्र केर व्याख्या करथि और कियो श्रेष्ठ ब्राह्मण शास्त्र-पुराणक कथा सब कहथि, कियो श्रेष्ठ ब्राह्मण पूर्वकालीन पवित्रकीर्ति नरपति सबहक चरित्रक बखान करैत छलाह। एहि तरहें भगवान् श्रीकृष्ण यदुवंशी सबहक बीच मे अपन ब्रह्मरूप केँ छिपेने श्रेष्ठ मनुष्यक धर्म केर आचरण करथि। ओ अपन आचरण सँ लोक केँ सदैव सद्धर्म एवं शुभ आचरण केर शिक्षा देल करैथ।
हस्तिनापुर पहुँचल भगवान् श्रीकृष्ण केर प्रातःकालीन चर्याक बात महाभारत मे अबैत अछि। ओतय कहल गेल अछि – ‘आधा पहर रात्रि शेष रहि गेल, तखन श्रीकृष्ण जागिकय उठि बैसथि। तदनन्तर ओ माधव ध्यान मे स्थित भऽ सम्पूर्ण ज्ञानकेँ प्रत्यक्ष करैत अपन सनातन ब्रह्मस्वरूप केर चिन्तन करथि। फेर अपन धर्ममर्यादा तथा महिमा सँ कथमपि च्युत नहि होमयवाला भगवान् श्रीकृष्ण शय्यासँ उठिकय स्नान करथि, पश्चात् गूढ गायत्रीमन्त्रक जप करैत हाथ जोड़ैत अग्निक समीप जाय बैसथि। ओतय अग्निहोत्र कयलाक अनन्तर भगवान् माधव चारू वेदकेर विद्वान् एक हजार ब्राह्मण केँ बजबैत प्रत्येक केँ एक-एक हजार गाय दान करथि और हुनका सब सँ वेदमन्त्रक पाठ एवं स्वस्तिवाचन करबाबथि। तेकरा बाद मांगलिक वस्तु आदिक स्पर्श करैत भगवान् स्वच्छ दर्पणमे अपन स्वरूपक दर्शन करथि। (महाभारत, शान्तिपर्व अध्याय ५३)
भगवान् श्रीकृष्णकेर दिव्य जन्म, दिव्य कर्म, हुनक मुनिमनमोहिनी लीला और महिमाक कियो पार नहि पाबि सकैछ। वैह धर्म केर मूल छथि, वैह धर्म छथि, वैह धर्मरक्षक छथि, वैह धर्माचरण करनिहार छथि। ओ अकारण-करुणामय भगवान् श्रीकृष्ण कलिकाल सँ ग्रस्त हम मूढ मनुष्य केर उद्धार करथि तथा विश्व मे बढैत जा रहल अधर्मक प्रवाह केँ सुखाकय धर्मक सुधाधारा बहा दैथि, यैह प्रार्थना अछि।
हरिः ॐ! हरिः हरः!!


text:
मिथिलानी विशेष व्यक्तित्व परिचय
– बेबी झा, शिवहर
शालिनी प्रिया – संघर्ष सँ सफलता केर विलक्षण उदाहरण
विशेष मिथिलानी व्यक्तित्वक वर्णन मे आइ हम एकटा एहेन व्यक्तित्वक चर्चा कय रहल छी जे मात्र अप्पन बुद्धि आ बल-बुत्ता पर आगू बढि वर्तमान हरेक बच्चा लेल प्रेरणापात्र छथि ।
कार्तिक मास सन् १९९८ ई. मे मधुबनी जिलाक अन्तर्गत प्रख्यात महादेव स्थान “भुवनेश्वर स्थान” नाहर भगवतीपुर मे शालिनी प्रियाक जन्म भेलनि । पिता स्व० मनोज कुमार झा आ माता श्रीमती नीलू देवीक ई दोसर संतान संगहि जेठ भायक छोट बहिन छथि । बचियाक प्रारंभिक पढाई दिल्ली मे भेल मुदा मात्र दस वर्षक अवस्था मे पिताक आकस्मिक मृत्यु भऽ जेबाक कारण पुनः दरभंगा मे अपन माय संग मामा-मामीक निवासस्थान मे रहिकय शिक्षा ग्रहण कयलीह। हिनक माय “संत टेरेसा स्कूल” मे शिक्षिकाक रूप मे कार्यरत रहथि, आर शालिनी सेहो अपन पढाईक संग – संग किछु बच्चा सब केँ ट्यूशन पढबैत असगरुआ माय केर आर्थिक उपार्जन मे सहयोग करैत रहलीह । शालिनी पढाई मे एतेक अव्वल रहलीह जे केवल स्कूल केर पढाई पर निर्भर रहैत अपन हरेक परीक्षा मे प्रथम स्थान प्राप्त करथि । किछु दिनक बाद परिस्थिति एहेन भेलनि जे हिनकर दादीक स्वास्थ्य स्थिति गड़बड़ रहय लगलनि आर हुनक रेखदेख वास्ते हिनका सब पर भार पड़ि गेलनि । शालिनी अपन माँक संग नाहर भगवतीपुर मे स्थायी रूप सँ दादी-दादा लग रहय लगलीह । बीमार दादीक कनिये दिन मे निधन भऽ गेलनि । असगर बुढ बाबा केर सेवा लेल ई लोकनि गामहि मे रहय लगलथि । हिनक विद्यालयक डायरेक्टर हिनका आबय देबय लेल तैयार नहि रहथि, हुनकर कहनाम छलन्हि शालिनी केँ होस्टल में राखि निःशुल्क शिक्षा देबय । मुदा स्वाभिमानी माँ केँ ई बात ठीक नहि लगलनि । तारमतोर जगह बदलाव आ परिस्थिति प्रतिकूल रहितो शिक्षाक प्रति हिनकर रुझान कनिकबो कम नहि भेलनि । गामहि सँ मैट्रिक आ इन्टर कय केँ ई दरभंगा सी एम कालेज मे कखनो मामाक डेरा त कखनहुँ गामहि मे रहि बिना कोनो ट्यूशन कएने नब्बे प्रतिशत लब्धांक सँ बीबीए केर पढाई पूर्ण कयलीह, संग-संग कौलेज टौपर केर रूप मे “गोल्ड मेडलिस्ट” के प्रतिभागी सेहो बनलीह । बीबीए धरिक शिक्षा पूर्ण होइते नौकरीक लेल प्रयासरत भेलीह आ दुइए महीनाक बाद कोटक आ आईसीआईसीआई दू टा प्राइवेट बैंक मे मैनेजर केर पद पर चयनित भेलीह । एखन मुजफ्फरपुर कोटक बैंक में कार्यरत छथि, संगहि डिस्टेन्स एजुकेशन सँ एमबीए आ सरकारी बैंक केर तैयारी सेहो कय रहल छथि । कतेको बेर बैंक सँ अवार्ड भेटि चुकल छन्हि । रहन – सहन मे एखनहुँ पूर्ण सादगी आ शाकाहारी, पहिराबा – ओढाबा एकदम साधारण ! एतेक कम उम्र मे ठीक – ठाक कमाइ रहितो अपना – आप पर एक रुपया अनावश्यक खर्च नहि करैत छथि । बाबा, यद्यपि पेंशनधारी छथिन तथापि हुनका योग्य समान आर माँ केर आवश्यकताक वस्तु जुटेनाय ई अपन कर्तव्य बुझैत छथि । जाबत धरि अप्पन लक्ष्यक प्राप्ति आ घरक सुविधाक वस्तु नहि जुटा लेब ताबत धरि विवाह नहि करबाक लेल संकल्पित छथि । बहुत बच्चाक मुंह सँ एहेन बात सुनबा मे अबैत अछि जे समुचित सुविधाक अभावक कारण कोनो निश्चित कार्य पूरा नहि भय सकल, ओहेन व्यक्तिक लेल ई प्रेरणास्रोत छथि । ई सिद्ध कय देखेलीह जे जेकरा स्वयं मे लगन रहतैक ओ अपना लेल आगू बढयवला रास्ता निर्माण स्वयं सेहो कय सकैत अछि । धन्य अछि ओ मिथिला आ ओ जन्म देबयवाली माय जे एहेन व्यक्तित्व केर सृजन कयलक । भगवती केँ प्रणाम । जय मिथिला जय जानकी !!


text:
मैथिली किस्सा : एकटा छलि कौवा आ एकटा छल फुदकी (चिड़ैया)। दुनूक बीच भजार-सखी केर संबंध। एक बेर दुर्भिक्ष पड़ल। खेनाइक अभाव एहन भेल जे दुनू गोटे अपन-अपन बच्चाकेँ खएबाक निर्णय कएलन्हि। पहिने कोआक बेर आयल। फुदकी आ कौवा दुनू मिलि कए कौआक बच्चाकेँ खा गेल।
आब फुद्दीक बेर आयल। मुदा kids storieskids story in maithilimaithili storiesstories in maithiliकौवाफुदकीबाल कहानी Read More
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया kids storiesmaithili storiesstories in maithiliबगियाक गाछबाल कहानीमैथिली किस्सामैथिली बाल कहानी Read More


text:
सन्दर्भः सौराठ सभागाछी पर मैथिली ठाकुर केँ बरगलेबाक विषय पर एक पत्र (सम्पादक प्रवीण नारायण चौधरीक भावना)
बेटी मैथिली (ठाकुर)! अहाँ केँ हम सब जानकी मनने छी। अहाँ मे मिथिला आ मैथिली लेल जे ललक देखलहुँ ताहि आधार पर सम्मानित करैत स्वयं सम्मानित होयबाक अनुभूति भेल छल २०१७ मे। कलर्स चैनल पर अहाँ केँ विजेता नहि बनौलक ‘राइजिंग स्टार’ मे आर बड़ा छलपूर्वक अहाँक वोट केँ कम देखौलक, एहि बात सँ हम सब बहुत रोष मे आबि गेल रही।
लेकिन पुनः मोन पड़ल – स्वयं पराम्बा जानकी जखन एहि धराधाम मे आयल छलीह, रामभार्या बनलीह, राम केँ वनवास केर आदेश भेलोपरान्त जानकी सेहो वनगमन पतिक अनुगामिनी बनिकय कयलीह… अपन सारा राजसी लिबास राजमहल मे छोड़ि एक संन्यासिनक भाँति खाली पयरे पतिक संग जंगलक कठोर यात्रा पर निकैल गेलीह… किछु एहि सब तरहक बात मोन पड़ल… फेर रावणक छलपूर्वक जानकीक अपहरण आर बुझू जे पूरा रामायण केर नायिकाक त्याग, आदर्श आ प्रेरणास्पद जीवनचर्या मोन पड़ि गेल… ताहि समय अहाँ संग भेल ओ छल-कपट हमरा सहित हमर सम्पूर्ण संसार मे एकटा आक्रोश उत्पन्न कय देने छलय। अहाँ केँ न्याय भेटय तेकर शुरुआत विराटनगर केर ‘अन्तर्राष्ट्रीय मैथिल शिक्षाविद् सम्मेलन-२०१७’ केर २८ अप्रैल २०१७ केर ओ समारोह सँ कएने रही। ओ यात्रा आगू सेहो बढल। दरभंगा पहुँचि गेल। दरभंगा मे सेहो एकटा न्यायोचित सम्मान केर वातावरण बनेबाक लेल निरन्तर १ सप्ताह धरि अपन श्रेष्ठ अग्रज व सहयोगी मित्र लोकनिक संग यथासंभव बात-विचार भेल छल।
आदरणीय रमेश भाइ केर योगदान सेहो ओतबे मजबूत आ अनुकरणीय लागल छल। ओहो विशुद्ध जनक समान बुझेलाह। हम त बहुत बेसी भावुकता सँ भरिकय कतेको तरहक योजना सब सेहो बनेलहुँ। लेकिन रमेश भाइ संग किछु एहि तरहक प्रकरण भेलनि जे हमरो अपेक्षा सँ बाहरक छल आर रमेश भाइ केर असन्तोष व आक्रोश सँ हमरो चित्त दुखायल। बाद मे सब योजना धरले रहि गेल।
लेकिन शपथ पराम्बा जानकी केर! सब दिन हृदय सँ अहाँक आर बेसी सफलता लेल, लोकप्रियता लेल, स्टारडम लेल – हर तरहें ऊँचाई छुबाक लेल ईश्वर संग निरन्तर प्रार्थना करैत रहलहुँ।
व्यक्तिगत अपन कइएक लोक संग रमेश भाइ केर शिकायतक कारण छवि पर दाग सेहो लगेबाक शिकायत कतय-कतय सँ भेटल छल बेटी… लेकिन साँच केँ आँच कथी के से सोचिकय आ रमेश भाइक धैर्य एवं गम्भीरताक असली रूप सँ परिचित भऽ जेबाक कारण हमरा व्यक्तिगत ई सब कनिकबो आ कहियो खराब नहि लागल। सब दिन अहाँ हमर प्रार्थना मे बिल्कुल ओहिना छी जेना हमर अपन तीनू बचिया आ हरि जेकरा सभक संग अहाँ स्वयं अन्तरंग रही, तहिना मानैत रहल छी। रमेश भाइ व भाभीजी सहित दुनू भतीजा जे काफी नीक कलाकारिताक संग आगू बढि रहल अछि – ओकरो सभक लेल ओतबे कुशलक कामना करैत रहल छी।
बेटी मैथिली! आइ विशेष बात ई अछि जे एखनहि झा विकास, एक सम्मानित मैथिली स्रष्टा आ फिल्म निर्देशक संग हमर अत्यन्त नजदीकक सम्बन्धी सेहो ई जानकारी देलनि कि हुनकर कोनो व्यंग्य केर वीडियो अहाँ या अहाँक टीम द्वारा डिलीट करबा देल गेलनि अछि। जखन जड़ि मे बात बुझबाक चेष्टा कयलहुँ त पता लागल अहाँ अपन गाम केर यात्राक वीलौग मे सौराठ सभागाछीक सम्बन्ध मे निर्दोष बालिका जेकाँ रमेश भाइ एवं एक आरो सहयात्री सँ प्रश्न पूछलियनि, ओ लोकनि अहाँक सोझाँ सौराठ सभागाछी केर परिचय ‘लड़काक हाट’ कहिकय दैत छथि, ताहि पर अहाँ ओकरा वेक्षाबैत ‘लड़कों का बाजार’ कहि दर्शक केँ परिचय करबैत छियनि, पुनः पाछू सँ कियो कहैत छथि जे ‘जहाँ से लड़कों का दाम तय करके लड़कीवाले लड़के खरीदते थे’… एहि तरहें एकटा संसारक सर्वोच्च वैज्ञानिक वैवाहिक परम्पराक निर्वहन करयवला मैथिल ब्राह्मणक वैवाहिक सभागाछी जेकर आध्यात्मिक-धार्मिक कतेको महत्ता प्रसिद्ध आ परिचय देबय योग्य छैक, जे एकटा महान सांस्कृतिक परम्परा रहलैक, से सब सकारात्मक परिचय नहि दय दहेज कुप्रथा हावी भेलापर किछु वर्ष जे खराब बात-व्यवस्था रहलैक तेकरा पर प्रकाश दय एकटा सांस्कृतिक विरासतक मूल्य केँ अवमूल्यन कयलहुँ से कहबाक लेल ई लिखि रहल छी।
अहाँ सँ बहुत अपेक्षा अछि मैथिली। हम समस्त मैथिलीभाषी मिथिलावासी एवं समस्त भारतवर्षक लोक केँ – अहाँ मे महान गायकीक गुणी कलाकार अछि। ओकरा मुंह सँ एहि तरहक विवादित बात सुनब कथमपि केकरो नीक नहि लागत बेटा! एहि तरहक विवाद सँ बचल करू! हमर प्रार्थना अछि अहाँ सँ! रमेश भाइ सँ। कृपया एकटा महान कलाकार जेकरा अपन खून-पसीना सँ सींचिकय अहाँ ठाढ कयलहुँ ओकरा मे नकारात्मक छवि आ छाप एकदम नहि दियौक। अहाँ स्वयं कहने छी जे मैथिली केवल अहींक बेटी नहि, हमरो सभक ओतबे अधिकार अछि हुनका पर। से रमेश भाइ, अहाँ सँ भविष्य मे एहि तरहक विवादित बयानक अपेक्षा हम सब एकदम नहि करैत छी… आर संग मे जे कियो महानुभाव छथि, ओ सज्जन नहि, दुर्दान्त अपराधी प्रवृत्तिक लोक बुझा रहला अछि। बेटी पर एहि तरहक लोकक छाया तक नहि पड़य देब भविष्य मे! अहाँक मुंह सँ वरक हाट (लड़काक बाजार) निकलबे कयल त ओहि मे आर तीक्ष्ण विशेषण जोड़बाक कार्य ओ दुर्जन व्यक्ति करैत ब्राह्मणक वैवाहिक सभास्थल केँ सौदा करबाक स्थान बुझि गलत परिचय देलनि, जे जानकीस्वरूपा मैथिली केँ पर्यन्त अपवित्र आ अस्वस्थ हँसी हँसबैत एहेन महान ऐतिहासिक स्थल केर खिल्ली उड़बय लेल बाध्य केलकैक…! ई सब क्षम्य अपराध नहि थिकैक। ओतय माधवेश्वरनाथ महादेव केर मन्दिर अछि, कहियो मैथिली केँ लय सब कियो गोर लागिकय माफी मांगि लेब। जरूर कृपा करता। शेष हम एतबा आग्रह करब जे ‘नम्रताक मूल्य किछु नहि होइछ, लेकिन संसारक सब वस्तु एहि सँ कीनल जा सकैत अछि’।


text:
नवका- पुरनका लेख सर्च करु...
मिथिला समाद
मिथिला समाद... मैथिली दैनिक. कोलकाता सं निकलय लागल अछि. संपादक छथिन्ह ताराकांत झाजी. मुद्रक छथिन्ह राजेन्द्र नारायण वाजपेयी जी. शुरू मे दस पेज मे निकलय वाला ई मिथिला समाद दु रुपया मे मिलि रहल अछि. ई अखबार एक सितम्बर सं निकलय के शुरू भेल अछि. एहि सं पहिने पटना सं मिथिला मिहिर आओर दरभंगा सं दैनिक स्वदेश निकलैत छल मुदा चलि नहिं सकल.
दैनिक अखबार निकलि रहल अछि ई खुशी केर गप्प अछि मुदा तीन करोड़ सं बेसि मैथिल मिथिला मे आ दैनिक अखबार निकलि रहल अछि कोलकाता सं... ई कनि दुखक गप्प अछि. कि हम सभ दरभंगा... मधुबनी... समस्तीपुर... सहरसा... पूर्णिया... सीतामढ़ी... मधेपुरा सं मैथिली के कोनो अखबार नहिं निकालि सकैत छी ? ओना ई अखबार चलैत रहय एहि के लेल सभ बड़का शहर मे एकर ब्यूरो बनाएल गेल अछि. संवाददाता राखल गेल अछि. संगहि संग ईहो ध्यान मे राखल जाय जे ई अखबार मिथिला सं बाहर रहय वाला मैथिल लोकनि केर ध्यान मे राखि कs निकालल गेल अछि. एहि लेल अहां सभक सहयोग जरूरी छै. अहां सभ एहि मिथिला समाद के डाक सं सेहो मंगा सकैत छी. अहां सभ एहि अखबार सं जुड़ि सेहो सकैत छी. अपन विचार... लेख... आसपास केर समाचार भेजल करु. अहां सभ संपादक ताराकांत झा जीक पास अपन लेख... समाचार... समाद एहि आ ईमेल पर भेज सकय छी-
taajha@yahoo.co.in
आओर पता अछि.
Tarakant Jha.
Editor,
Mithila Samad,
C/o 32, Metcalfe Street,
Kolkata-13
फोन नम्बर अछि.
09748830170 आओर 033-22361572
ओना मैथिली मे एम्हर कइटा ब्लॉग निकलि रहल अछि. समाद केर नाम सं पटना के किछ महिला सभ मैथिली मे ई - पेपर सेहो निकालि रहल छथिन्ह. मुदा ओकरा पढ़य मे किछ दिक्कत आबैत अछि. ओहि मे किछ सुधार के जरूरत अछि. जहि सं कि ई बेसि लोकप्रिय भs सकय.
सदस्यता लें टिप्पणियाँ भेजें (Atom)


text:
नई दिल्ली। बिहार लेल एकटा नीक समाद। फ़िल्मी जगत मे आधुनिक परिधानक लेल मशहूर रिटेल चेन वीमार्ट आब बिहार पहुंच रहल अछि। कंपनी दिस स जारी बयान मे कहल गेल अछि जे बिहार मे एकर पहिल शुरुआत भागलपुर स भेल अछि। मुदा आब कंपनी दरभंगा आ मोतिहारी मे अपन स्टोर खोलबाक योजना तैयार केलक अछि। वी मार्टक मेनेजिंग डाइरेक्टर ललित अग्रवालक अनुसार वी मार्ट आब विकासशील शहरक दिस बेसी ध्यान द रहल अछि। खास क टायर 2, 3 आ 4 शहर मे, जेकर आबादी 10 लाखक आसपास हुए। किया कि एहि छोट शहर क लोग मे फैशन इंडस्ट्री क बारे मे ओते पता नहि होइत अछि। एहन ठामक लोक लग टका त होइत अछि मुदा ब्रांडेड कपडा कीनबाक चलन नहि होइत अछि। नब-नब फैशन क बारे मे हुनका पता त चैलत अछि मुदा कपडा शहर मे उपलब्ध नहि होइत अछि। एहि सब कए ध्यान मे राखैत कम्पनी एहन शहर पर विशेष ध्यान द रहल अछि।
हुनकर अनुसार वी मार्ट मुख्य रूप स युवा वर्ग कए आकर्षित करबा लेल काज क रहल अछि। ओ कहलथि- हम अपन ब्रांडिंग मुख्य रूप स फिल्म स चुनए छी आ हमर कम्पनी क टाय-अप सेहो ढेर रास फिल्म संग अछि खास कए टी-सीरिज फिल्म्स क संग। ताहि दुवारे एता अहाँकए नब-नब ब्रांड आ फैशन क कपड़ा भेटत। कम्पनी क योजना कए देखैत एकटा गप त साफ़ भए गेल जे बिहार किछु दिन मे ब्रांडेड कपड़ा क मामला मे बहुत आगू भ जाएत। ज्ञात हुए जे किछु दिन पहिने लिलिपुट आ ओरियेंट क्राफ्ट सेहो अपन कम्पनी बिहार मे खोलबाक काज शुरू केलक अछि।


text:
तारा (रामायण)
तारा हिन्दू महाकाव्य रामायणमे वानरराज वालीक पत्नी छी। ताराक बुद्धिमता, प्रत्युत्पन्नमतित्वता, साहस तथा अपन पतिक प्रति कर्तव्यनिष्ठाक सभ पौराणिक ग्रन्थसभमे सराहल गेल अछि। ताराक हिन्दू धर्म पञ्चकन्यासभमे सँ एक मानल गेल अछि।[१] पौराणिक ग्रन्थसभमे पञ्चकन्यासभक विषयमे कहल गेल अछि:-
अहिल्या द्रौपदी कुन्ती तारा मन्दोदरी तथा।
पञ्चकन्या स्मरणित्यं महापातक नाशक॥[१]
(अर्थात् अहिल्या, द्रौपदी, कुन्ती, तारा तथा मन्दोदरी, एही पाँच कन्यासभक प्रतिदिन स्मरण करै सँ सभ पाप धुलि जाएत अछि)[१]
मुद्दा ताराक मुख्य भूमिकामे वाल्मीकि रामायणमे केवल तीन ही जगह दर्शाएल गेल अछि, मुद्दा ओकर चरित्र रामायण कथाक समझे वालाक मनमे एक अमिट छाप छोडि दैत अछि। जे तीन जगह ताराक चरित्र मुख्य भूमिकामे अछि, ओ ई प्रकार अछि:-
- सुग्रीव-वालीक द्वितीय द्वंद्वसँ पहिने ताराक वालीक चेतावनी।
- वालीक वधक पश्चात् ताराक विलाप।
- सुग्रीवक पत्नी बनै के पश्चात् क्रोधित लक्ष्मणक शान्त केनाए।
जन्म[सम्पादन करी]
किछ ग्रन्थसभक अनुसार ओ देवतासभक गुरु बृहस्पतिक पौत्री छल।[२] एक कथाक अनुसार समुद्र मन्थनक दौरान चौदह मणिसभमेसँ एक अप्सरासभ छल। ओही अप्सरासभमे सँ एक तारा छल।[१] वाली आ सुषेण दुनु मन्थनमे देवतागणक मदत करि रहल छल। जखन ओ ताराक देखलक् तँ दुनुमे ओ पत्नी बनावेक होड लगल। वाली ताराक दाहिनी तरफ तथा सुषेण ओकर बाँया तरफ खडा भ गेल। तखन विष्णु फैसला सुनौलक् कि विवाह के समय कन्याक दाहिना तरफ ओकर होम्ए वाला पति तथा बायाँ तरफ कन्यादान करै वाला पिता होएत अछि। अतः वाली ताराक पति तथा सुषेण ओकर पिता घोषित कएल गेल।[३]
वालीक वध[सम्पादन करी]
रामक ई आश्वासन दै पर कि राम स्वयं वालीक वध करत् , सुग्रीव वालीक ललकारलक्। वाली ललकार सुनि बाहर आएल। दुनुमे घमासान युद्ध भेल, मुद्दा किया कि दुनु भाइसभक मुख तथा देह रचना समान छल, एही लेल राम असमंजसक कारण अपन वाण नै चलौलक्। अन्ततः वाली सुग्रीवके खराब तरिकासँ परास्त करि दूर खदेड देलक। सुग्रीव निराश भ फेर रामक पास आवि गेल।[४] राम ई बेर लक्ष्मणसँ सुग्रीवक गलामे माला पहनावे के कहलक् जाहिसँ ओ द्वंद्वक दौरान सुग्रीवके पहचानेमे गलती नै करत् आ सुग्रीवसँ वालीक पुन: ललकारि ते कहलक्।
सन्दर्भ सामग्रीसभ[सम्पादन करी]
- ↑ १.० १.१ १.२ १.३ Bhattacharya, Pradip (मार्च–Apr २००४), "Five Holy Virgins, Five Sacred Myths: A Quest for Meaning (Part I)", Manushi (141): 7–8।
- ↑ "तारा", अन्तिम पहुँच २०१२-०५-०१।
- ↑ "तारा का विवाह", अन्तिम पहुँच २०१२-०५-०१।
- ↑ "सुग्रीव-वालि प्रथम द्वंद्व", अन्तिम पहुँच २०१२-०५-०२।


text:
रामभरोस कापडि ‘भ्रमर’
जन्म – २००८ साल,
जन्मस्थान- बघचौरा, जिला- धनुषा (नेपाल) हाल १३५५५
सरस्वती सदन जनकपुरधाम, फोन, फैक्स नं. ०४१-२०२६७,
सम्पर्क : भ्रमरकुंज, शिवपथ,जनकपुरधाम – १
मो- ९८५४०२०८८९
E-mail: bhramar.2010@gmail.com
शिक्षा
एम्. ए. (त्रिभुवन विश्वविद्यालय)
पत्रकारिता
- २०२६-२७मा वैदेही साप्ताहिकको कार्यालय प्रतिनिधिबाट पत्रकारिता सुरु गरी निरन्तर गत ४६ वर्षदेखि विभिन्न पत्रपत्रिकामा हुँदै
- २०४९ सालमा कान्तिपुर दैनिकको प्रारम्भदेखि नै ५ वर्षसम्म जनकपुर समाचार दाताको रूपमा कार्यरत रहिसकेको ।
- आफ्नै सम्पादनमा गत ३४ वर्षदेखि नेपालको एक मात्र मैथिली साप्ताहिक गामघरको सम्पादन प्रकाशन गर्दै आएको ।
- आँजुर मैथिली द्वैमासिकको पनि विगत अठारह बर्ष देखी सम्पादन प्रकाशन गर्दै आएको ।
- स्थानीय नेपाली दैनिकहरू सुप्रभात (२०५४) केही बर्ष र हाल जनकपुर एक्सप्रेस (२०५५) देखि निरन्तर सम्पादन-प्रकाशन गर्दै आएको।
आलेख
- समसामयिक सन्दर्भमा विवेचनात्मक सांस्कृतिक अध्यात्मिक पुरातात्विक र अन्य साहित्यिक लेख रचनाहरू नेपालका सबै प्रतिष्ठित पत्रहरू गोरखापत्र, राइजिङ नेपाल, काठमाडौ पोस्ट, राजधानी दैनिकलगायत मधुपर्क, गरिमा, कान्तिपुर, सर्वोत्तम, मिर्मिरे आदिमा निरन्तर प्रकाशित भइरहेको ।
प्रकाशित कृति
सर्वप्रथम मिथिला मिहिर (पटना)मा इमानदार बालक बालकथाको प्रकाशन १९६४ ई.मा), र कवितामा सितम्बर + अक्टूबर १९६८ को मैथिली पत्रिका आखर (कलकत्ता) मा ‘अन्हरिया-इजोरिया’ नामक कविता प्रकाशित।
काव्य
- बन्न कोठरी औनाइत धुंवा (कवितासंग्रह) : २०२९ साल,
- नहि, आब नहि (दीर्घकविता) २०३६ साल,
- मोमक पघलैत अधर (गीत-गजलसङ्ग्रह) १९८३ ई.
- अप्पन अनचिन्हार ( कवितासंग्रह) : १९९० ई.,
- भयो अब भयो (अनुवाद)
- बस अब नही (हिन्दी अनुवाद),
- अन्हरियाक चान ( गजल संग्रह)२०७०
कथासंग्रह
- तोरा संगे जएबौ रे कुजबा, १९८४ ई.
- हुगली ऊपर बहैत गंगा, २०६५
उपन्यास
- घरमुहाँ २०६९.
नाटक
- रानी चन्द्रवती. २०४५ साल,
- एकटा आओर वसन्त २०५२ साल,
- महिषासुर मुर्दावाद एवं अन्य नाटक २०५४ साल,
- भ्रमरका उत्कृष्ट नाटकहरू (नेपाली अनुवाद) २०६४
- भैया अएलै अपन सोराज (नाटक) २०६७ ।
- सूलीपर इजोत एवं अन्य नाटक। प्र.जनकपुर ललित कला प्रतिष्ठान
शोध
- जनकपुरधाम र यस क्षेत्रका सांस्कृतिक सम्पदाहरू २०५६ साल,
- राजकमलक कथासाहित्यमे नारी : २०६४ साल,
- लोकनाट्य : जट-जटिन २०६४ :
- Cultural Heritage of Janakpur – २०६२ साल ।
- मैथिली लोकसंस्कृति (आलेख संग्रह) २०६६ ।
- तराईको फांट देखि हिमालको काख सम्म (आलेख संग्रह), प्रकाशक साझा प्रकाशन, २०६७ ।
- मैथिल लोक संस्कृति विविध आयाम । प्रकाशक नेपाल प्रज्ञा प्रतिष्ठान,२०१८ ई.।
- मिथिलाक सपूत राजा सलहेस ।प्र. भोर सांस्कृतिक-सामाजिक संस्था, २०१७ ई. ।
विविध
- आजको धनुषा : २०३९ साल,
- जनकपुर लोकचित्र : २०४६ साल ।
- समयको अन्तराल पछ्याउदै आलेख संग्रह, २०६६ साल
- ठेकान पर (विचार संग्रह),
- समय-सन्दर्भ (निबन्धसंग्रह) २०६८ ।
सम्पादन
- मैथिली पद्यसङ्ग्रह : (नेपाल राजकीय प्रज्ञाप्रतिष्ठान) : २०५१ साल,
- लाबाक धान (कवितासङ्ग्रह) २०५१ साल,
- त्रिशूली (स्व. माथुरद्वारा लिखित खण्डकाव्य) २०४९ साल,
- नेपालक मैथिली पत्रकारिता २०४४ साल,
- मैथिली लोकनृत्य भावभंगिमा एवं स्वरूप ( नेपाल राजकीय प्रज्ञा प्रतिष्ठान) २०६१,
- अन्तराष्ट्रिय मैथिली सम्मेलन आ नेपाल २०६५ साल,
- हम और तुम (हिन्दी कवितासंग्रह) २०६६ साल ।
- मैथिली नाटक-संग्रह (नाटक संग्रह) २०६७,
- महाकवि विद्यापति आ नेपाल निबन्ध संग्रह) २०६८,
- मैथिली लोक संस्कृति संगोष्ठी प्रतिवेदन,२०६९.
- लोकनायक सलहेस (निबन्ध संग्रह) २०६९ ।
- लोकनायक सलहेस( द्वितीय खण्ड) (निबन्ध संग्रह) २०७० ।
सम्मान
- नेपाल राजकीय प्रज्ञा-प्रतिष्ठान द्वारा प्रदत्त प्रथम ‘मायादेवी प्रज्ञापुरस्कार’ द्वारा सम्मानित : २०५२ साल,
- विद्यापति सेवा संस्थान, दरभङ्गा द्वारा ‘मिथिला विभूति’ सम्मान,
- शेखर प्रकाशन, पटना द्वारा ‘शेखर सम्मान’,
- नेपाली मैथिली साहित्य परिषद्, जनकपुरद्वारा ‘वैदेही प्रतिभा पुरस्कार’,
- अन्तराष्ट्रिय मैथिली सम्मेलन मुम्बई द्वारा ‘मिथिलारत्न’ सम्मान,
- मधुरिमा नेपाल द्वारा ‘मधुरिमा सम्मान’,
- चेतना समिति,पटना द्वारा यात्री चेतना पुरस्कार,
- साझा प्रकाशन द्वारा साझा लोक संस्कृति पुरस्कार (२०६८),
- विद्यापति मैथिली भाषा साहित्य पुरस्कार। २०६९)
- पार्वती प्रतिष्ठान, सिसोटिया सर्लाहीद्वारा ‘पार्वती सम्मान’ आदि दर्जनो सम्मान, पुरस्कार प्राप्त।
विशेष
- जनकपुरको बृहत् परिक्रमा (निर्देशन, लेखन) नेपाल टेलिभिजनबाट प्रसारित हुँदै आएको वृत्तचित्र।
- आध्यात्म र मोक्षको पवित्र भूमि : जनकपुरधाम, नेपाल टेलिभिजनमा प्रसारित आलेख वृत्तचित्र
- एकटा आओर वसन्त, मैथिली टेलिफिल्मको कथा, पटकथा एवं गीत लेखन ।
- अरिपन, गीति एलबम अपन गीतक संग प्रसारित।
सामाजिक सेवा
- अध्यक्ष, मैथिली साहित्य उत्सव, नेपाल
- अध्यक्ष, तराई जनजाति अध्ययन प्रतिष्ठान, जनकपुर
- अध्यक्ष, जनकपौर ललित कला प्रतिष्ठान, जनकपुर
- सचिव, दीनानाथ भगवती समाज कल्याण गुठी, जनकपुर
- राष्ट्रिय पार्षद, नेपाल पत्रकार महासंघ, धनुषा
- काठमाडौंमा आयोजित सार्कस्तरीय कवि गोष्ठीमा मैथिली भाषाको प्रतिनिधित्व गरेको
- नेपाल प्रज्ञाप्रतिष्ठानका पूर्व प्राज्ञ परिषद सदस्य
- पूर्व अध्यक्ष, साझा प्रकाशन सहकारी संस्था लि., पुलचोक, ललितपुर
विशेष उल्लेखनीय
- नेपालक पहिल आधुनिक कथा संग्रह “तोरा संगे जयबौ रे कुजबा”१९८४ ई. क प्रणेता।
- नेपालक पहिल आ आइ धरि एक मात्र साहित्यकार जकर कथा संग्रह “तोरा संगै जयबौरे कुजबा” क प्रकाशन बिहार (भारत) क सरकारी संस्था मैथिली अकादमी कएलक।
- सम्पूर्ण मैथिली साहित्यमे पहिल प्रेमपरक दीर्घकविता “नहि, आब नहि” क कवि ।
- नेपाल राजकीय प्रज्ञा-प्रतिष्ठानसँ पहिल बेर प्रदान कएल गेल “मायादेवी प्रज्ञा-पुरस्कार” (२०५२) क प्राप्तकर्ता जकर प्रशस्तिमे लिखल गेल छल-मैथिली भाषा साहित्य एवं मैथिली पत्रकारिताक क्षेत्रमे विशिष्ट योगदानक लेल।
- नेपालसँ प्रकाशित पहिल मैथिली समाचारपत्र “गामघर साप्ताहिक “क सम्पादन-प्रकाशन, जे अनवरत रूपें विगत तीस वर्षसँ प्रकाशित भए रहल अछि।
- नेपालसँ प्रकाशित पहिल आधुनिक कविता संग्रह “बन्न कोठरी औनाइत धुआँ”कवि।
- नेपालक पहिल मैथिली कवि जकर कविता बंगला भाषामे अनुवाद भई साहित्य अकादमी, दिल्लीक संग्रहमे छपल।
- पहिल साहित्यकार जकरा साझा प्रकाशन, ललितपुर द्वारा सर्वप्रथम “साझा लोक संस्कृति” पुरस्कार प्रदान कएल गेल।
- नेपालक पहिल मधेशी एवं मैथिली साहित्यकार जे साझा प्रकाशनक गरिमामय अध्यक्ष पद पर नियुक्त भेल आ प्रज्ञा-प्रतिष्ठानमे सदस्य नियुक्ति (२०६७, माघ २१ गते) धरि बनल रहल ।
- नेपालक पहिल मैथिली साहित्यकार जे सर्वप्रथम नेपाल प्रज्ञा-प्रतिष्ठानक प्राज्ञ सभा सदस्य बनल आ वादमे प्राज्ञ परिषद सदस्य सेहो वर्तमानमे अछि।
- साझा प्रकाशनक अध्यक्षक रूपमे पहिल बेर नेपाली बाहेक मैथिली समेतक भाषाक प्रकाशनक शुभारम्भ कएल, जाहिमे पहिल मैथिली बालकथा संग्रह “बगियाक गाछ” प्रकाशित भेल।।
- नेपालमे पहिल बेर काठमाण्डू अन्तर्राष्ट्रिय मैथिली सम्मेलन (२०६७) क सफलतापूर्वक आयोजन कएल, जकर उद्घाटन नेपालक राष्ट्रपति आ विसर्जन नेपालक उपराष्ट्रपति कएलनि ।
- काठमाण्डूमे आयोजित सार्कस्तरीय कवि गोष्ठीमे सर्वप्रथम नेपालक मैथिली कविक रूपमे प्रतिनिधित्व कएल।
- नेपालक पहिल साहित्यकार जकर रचना नेपालक पाठ्यक्रममे मात्र नहि विहारक मैथिली पाठ्यक्रममे सेहो पढाई भऽ रहल अछि।
- नेपालक सर्वाधिक मौलिक रचनाक लेखक । एखन धरि तीन दर्जनधरि सभ पुस्तक प्रकाशित।
- तत्कालीन नेपाल राजकीय प्रज्ञा-प्रतिष्ठानक प्राज्ञ सभाक सदस्य होइते सर्वप्रथम प्रज्ञा-प्रतिष्ठानद्वारा मैथिलीमे “आँगन” पत्रिकाक प्रकाशन प्रारम्भ कएल ।
अन्य गतिविधि
- अन्तर्राष्ट्रिय मैथिली सम्मेलन, दिल्लीक आयोजनमे होब बला अन्तर्राष्ट्रिय सम्मेलनमे भारतक मुम्बई, कलकत्ता, चेन्नई, तीरुपति आ गुआहाटीमे नेपालक प्रतिनिधि मंडलके नेतृत्व करैत भाग लेल ।
- तहिना रायपुर छत्तिसगढ मे २०१३मे सम्पन्न अन्तराष्ट्रिय मैथिली सम्मेलनमे उदघाटनकर्ताक रुपमे सम्मिलित।
- “एकटा आओर वसन्त” फिल्मक निर्माण/कथा/पटकथा/सम्वाद/गीत लेखन ।
- नेपाल टेलिभिजन लेल जनकपुरधाम पर डकुमेन्ट्री लेखन/प्रदर्शन ।
- “सीता” लगायतक किछ नेपाली फिल्ममे गीत लेखन ।
- नेपाल सरकार संस्कृति मंत्रालयद्वारा गठित विद्यापति पुरस्कार कोषक विधान/मापदण्ड निर्धारण कार्यदलक सदस्य आ अन्तराष्ट्रिय स्तरक अवधारणा पत्र प्रस्तुत (वादमे एहिमे व्यापक परिवर्तन क) विवादित बनादेल गेल)।
- नेपाल पत्रकार महासंघक कार्यवाही अध्यक्ष (धनुषा) आ नेपाल प्रेस युनियन, (धनुषा)क अध्यक्षक रूपमे काज क चुकल।
- नेपाल प्रज्ञा-प्रतिष्ठानक प्राज्ञ सदस्यक हैसियतसं मैथिली लोक नाट्य जट-जटिनक गीत संकलन का तकरा रेकर्डिङ कराओल आ जटजटिनक कथानकके नाट्य रुपान्तर का मंचपर प्रदर्शित कएल जे अद्यावधिक जारी अछि।
- नेपाल प्रज्ञा-प्रतिष्ठानद्वारा राजा सलहेसपर नेपाल-भारतक विद्वान सभक गोष्ठी कएल आ कार्यपत्र सहित एकटा पुस्तक प्रज्ञा-प्रतिष्ठानसं “लोकनायक सलहेस” प्रकाशित कएल । तहिना मिथिलाक लोकगाथा नायक दीना भद्रीपर गोष्ठीक आयोजन आ पुस्तक प्रकाशन ।
- जनकपुरधाममे सर्वप्रथम “अखिल नेपाल मैथिली साहित्य परिषद्”क गठन २०३० सालमे कएल आ लगभग डेढ दशक धरि विद्यापति पर्व लगायत अन्य मैथिली गतिविधि संचालन कएल ।
- मैथिली पत्रिका “अर्चना” “आजुर” आ “गामघर” क माध्यमसँ आइ काल्हिक बहुतो मैथिली साहित्यकारके साहित्य क्षेत्रमे पदार्पणक अवसर प्रदान कएल।
- राष्ट्रिय, अन्तर्राष्ट्रिय स्तरक गोष्ठी, सेमिनार सभमे कार्यपत्र प्रस्तोता एवं सहभागिताक रूपमे आमंत्रित भा भाग लेल ।
- नेपाल प्रज्ञा-प्रतिष्ठानमे सर्वप्रथम विद्यापति स्मृति पर्व मनएबाक शुभारंभ कएल ।
- आजक तिथिमे नेपालमे मैथिली साहित्यक कोनो विधामे सर्वाधिक रचना लिखबाक श्रेय प्राप्त ।
- नेपाल सरकार, संस्कृति मन्त्रालयद्वारा राष्ट्रगानके मैथिली अनुवाद करएबाक कममे मैथिली अनुवादक हेतु विज्ञ मनोनीत कएलापर राष्ट्रगानके मैथिलीमे अनुवाद कए मूल गीतक संगीतकार अम्बर गुरुङसँ प्रमाणित करा मन्त्रालयमे बुझाओल ।
- सम्प्रति मैथिली, भोजपुरी, नेपाली, हिन्दी, अंग्रजी लगायतक भाषामे लेखन जारी ।


text:
नवका- पुरनका लेख सर्च करु...
दरभंगा में हाईकोर्ट बेंचक मांग
दरभंगा मे पटना हाईकोर्टक बेंच बनाबय केर मांग जोर पकड़य लागल अछि. बार काउंसिल ऑफ इंडिया के ओर सं एकर मांग कएल गेल अछि आओर एकरा लेल अधिवक्ता सभ सं एकजुट होए प्रयास करय लेल कहल गेल अछि. दरभंगा बार एसोसिएशनक बैठक मे बार काउंसिल ऑफ इंडिया के अध्यक्ष सूरज नारायण प्रसाद सिन्हा के कहनाय छलन्हि जे उत्तर बिहार मे हाई कोर्ट के एकटा बेंच होनाय एकदम जरूरी अछि. अखन उत्तर बिहार के दरभंगा... मधुबनी... समस्तीपुर... सीतामढ़ी... शिवहर... सहरसा... सुपौल... खगड़िया... पूर्णिया... बेगूसराय... अररिया...किशनगंज... कटिहार जिला के लोक के पटना जाय पड़ैत अछि. अगर दरभंगा मे बेंचक स्थापना होएत अछि तs एहिठामक लोक के समय तं बचबे करत सस्ता सुविस्ता न्याय सेहो मिलत. बेसि दौड़ धूप नहिं करय पड़त.
सदस्यता लें टिप्पणियाँ भेजें (Atom)


text:
मनायल गेल मनोरंजन झा स्मृति दिवस सहरसा मे
सहरसा, २८ मार्च २०२२ । सुभाषचंद्र झा, सहरसा। मनायल गेल मनोरंजन झा स्मृति दिवस सहरसा मे मैथिली आ हिन्दी साहित्यक ओजस्वी प्रखर वक्ता जनकवि छलाह डाॅ...
विह्वलक मैथिली तांका संग्रह ‘व्योमक ओहि पार’ सार्वजनिक
विह्वलक मैथिली तांका संग्रह ‘व्योमक ओहि पार’ सार्वजनिक काठमाडौं नेपाल पत्रकार महासंघक पूर्वअध्यक्ष धर्मेन्द्र झाक नवीन मैथिली कृति ‘व्योमक ओहि पार’ सार्वजनिक भेल अछि। पत्रकार झा...
कलिंग लिटरेरी फेस्टिवल मे मैथिलीक दुइदिवसीय सहभागिता
(समाचार हिन्दी मे अछि, समयाभाव मे मैथिली अनुवाद नहि कयल जा सकल) नई दिल्ली। कलिंग लिटरेरी फेस्टिवल के तत्वावधान में आयोजित मैथिली लिटरेरी फेस्टिवल के...
मैथिली आशुकवि दयानन्द दिक्पाल यदुवंशी केँ जनकपुर मे श्रद्धाञ्जलि अर्पित
३ जुलाई २०२१ - मैथिली जिन्दाबाद!! मैथिली साहित्यकार सभा जनकपुर द्वारा विज्ञप्ति जारी करैत मैथिली भाषाक आशुकवि रूप मे सुपरिचित स्रष्टा बुधनगरा मोरंग निवासी दयानन्द...
कविता
मैथिली!कुहकैत कोइली ******************** मैथिली!ककरो पिंजराक रटनमा सुगा नै मैथिली! मिथिलाक कुहकैत कोइली अछि । हमरा नहि चाही सुंदर लोल हम नैं सुनब एक्कहि रटायल बोल हमरा चाही ओ करियाही जे...
बिपीएससी टौपर भाष्कर ज्योति केर सन्देशः लोक सेवा आयोग परीक्षा मे मैथिली मे केना...
https://www.youtube.com/watch?v=S-h4z_-YF0M&t=1260s बिपीएससी आ यूपीएससी परीक्षा के तैयारी करय लेल मैथिली भाषा-साहित्य केँ वैकल्पिक विषय चयन करनिहार अभ्यर्थी लेल उपयोगी सामग्री संकलन करबाक क्रम मे आइ...
भारतीय विज्ञान संस्थान द्वारा मैथिली सहित ९ भाषा मे एनएलपी प्रोजेक्ट पर कार्य भऽ...
५ जून २०२१ - मैथिली जिन्दाबाद!! मैथिली भाषा मे कृषि एवं वित्त क्षेत्र केर लेख-शोध केर संग्रह आ एनएलपी प्रोजेक्ट ऊपर भारतीय विज्ञान संस्थान द्वारा...
मैथिली साहित्य अभियान विराटनगरक १३म् मासिक कवि गोष्ठी वेबिनार प्रारूप मे सम्पन्न
विराटनगर, १६ मई २०२१ - मैथिली जिन्दाबाद!! मैथिली साहित्य अभियान विराटनगर द्वारा १३म् मासिक कवि गोष्ठीक आयोजन वेबिनार प्रारूप मे काल्हि १५ मई शनि दिन...
मीडिया आ साहित्य विषय पर परिसंवाद आयोजित – मैथिली लेल साहित्य अकादमी दिल्लीक आयोजन
१२ मई २०२१ - मैथिली जिन्दाबाद!! साहित्य अकादमी द्वारा मैथिली भाषा पर आधारित वेबिनार - मीडिया आ साहित्य केर आयोजन सम्पन्न भेल मधुबनी : साहित्य अकादमी,...
विराटनगर मे १२म् मैथिली मासिक कवि सम्मेलन सम्पन्न भेल
विराटनगर, २१ मार्च २०२१ । मैथिली जिन्दाबाद!! मैथिली मासिक कवि सम्मेलन सम्पन्न मैथिली साहित्य अभियान विराटनगर द्वारा कर्ण संजय केर संयोजन सह अध्यक्षता में प्रत्येक मासक...


text: पटना। राज्य सरकार आखिरकार मिथिलाक पूरान मांग मानि लेलक। कईटा सरकार आयल कईटा सरकार गेल मुदा बिहारक पर्यटनक नक्शा पर मिथिला क धार्मिक स्थल नहि आनल गेल छल। कहबा लेल त कईटा मिथिला पुत्र बिहारक भाग्यविधाता भेलाह, मुदा मिथिला कए इ सम्मान भेटबा मे 60 साल लागि गेल। अंतत: बिहार सरकार दरभंगा आ मधुबनी जिला क ऐतिहासिक आ धार्मिक महत्व क स्थल कए नव टूरिस्ट सर्किट मे शामिल करबाक निर्णय ल लेलक अछि। पर्यटन मंत्री सुनील कुमार पिंटू विधान परिषद मे कहला जे दरभंगा जिला में अहिल्या स्थान, कमतौल लग पर्यटकीय सुविधा क विकास लेल 44.56 लाख टकाक योजना कार्यान्वित कैल जा रहल अछि। एहि ठाम ऋषि-मुनि क प्रतिमा स्थापित कैल जाएत। संपर्क पथ क निर्माण, पोखर क जीर्णोद्धार, स्नानघर, स्थायी बेंच, पौधरोपण आ शौचालय आदि क निर्माण कराउल जाएत। पर्यटन मंत्री कहला जे दरभंगा जिला क गौतम कुण्ड, मधुबनी जिला क बेनीपट्टी अनुमंडल मे उचैठ दुर्गा स्थान, शिवनगर क गांडिवेश्वर डोकहर (दुखहर) क राज राजेश्वरी भगवती स्थान आ सौराठ क माध्वेश्वर आ रहिका प्रखंड क कपिलेश्वर धार्मिक दृष्टि क महत्वपूर्ण स्थान अछि, जेकरा पर्यटक स्थल क रूप मे विकसित कैल जा रहल अछि। पर्यटन मंत्री कहला जे राज्य मे जतए जतए शिवलिंग स्थल अछि आ जाहि ठाम वार्षिक एक लाख श्रद्धालु अबैत छथि ओ सबटा शिवलिंग स्थल कए धार्मिक आ पर्यटन स्थल क रूप मे विकसित कैल जाएत। ओ कहला जे बाबाकोरेश्वर नाथ कए सेहो पर्यटन स्थल बनेबाक योजना अछि।


text:
दरभंगा, मिथिला मिरर-निशांत झा: हावीभौआर कांडक विरोधमे भाजपाक आंदोलन एखनहु जारी अछि। पांच सूत्री मांगक लेल भाजपा विधायक संजय सरावगीक नेतृत्वमे बेता चौक सं लहेरियासराय टॉवर तक मशाल जुलुस निकालल गेल। आंदोलनक संबंधमे विधायक कहलनि जे, पांच सूत्री जांच रिर्पाेट आयुक्तकें सौंपल गेल अछि, जाहि पर कारवाई हेबाक चाही।
ओ सीधा तौर पर बेनीपुरक एसडीपीओ आ एसडीओकें मुख्य रूप सं जवाबदेह ठहरेलनि। अहि मौका पर सभाकें विधायक संजय सरावगी, पूर्व विधायक अशोक यादव, आदित्य नारायण चौधरी मन्ना, रंगनाथ ठाकुर, अशोक नायक, विधान पार्षद अर्जुन सहनी, विकास चौधरी, धर्मशिला गुप्ता, ज्योति कृष्ण झा लवली आदि संबोधित केलनि।


text:
ललिता लेनिन
ललिता लेनिन (मलयालम: ലളിത ലെനിന്; जन्म १७ जुलाई १९४६) एक मलयालम भाषाक भारतीय कवि छी। ओ सङ्ग्रहालय आ सूचना विज्ञान विभाग, केरल विश्वविद्यालय, तिरुवनन्तपुरमक प्रमुख सेहो छी। ओ क्यानेटकें क्यानेट आ अकादमी परिषद, केरलक साहित्य अकादमीकें सामान्य परिषद, जनशिक्षण संस्थान प्रबन्धन बोर्ड, स्टेट इन्स्टिच्युट अफ चाइल्ड लिटरेचर, स्टेट रिसोर्स सेन्टर, केन्द्रीय राज्य मुख्य शिक्षा समूहक सदस्य सेहो छी।
जीवनी[सम्पादन करी]
ललिता लेनिनकें जन्म सन् १९४६ मे केरलक त्रिथलूर, त्रिशूरमे भेल छल। ओ रसायन विज्ञान, शिक्षा आ पुस्तकालय विज्ञानमे स्नातकक डिग्री केरल विश्वविद्यालय सँ प्राप्त केनए अछि। सन् १९७६ मे मैसूर विश्वविद्यालय सँ लाइब्रेरी विज्ञानक परीक्षामे प्रथम क्रमाङ्क प्राप्त करलाक कारण हुनका 'डाक्टर एस आर' सँ सम्मानित कएल गेल छल । सन् १९७७ मे केरल वन अनुसन्धान संस्थान, पीची, त्रिशूरमे सहायक लाइब्रेरियन क रूपमे ओ शामिल भेल छल । सन् १९७९ मे ओ पुस्तकालय आ सूचना विज्ञान विभाग, केरल विश्वविद्यालयमे एक व्याख्याता बनि गेल। सन् १९९० सँ सन् १९९५ धरि ओ विभागक प्रमुखक रूपमे सेवा केनए छल।
पुरस्कार[सम्पादन करी]
1) ललिता लेनिन ने बच्चों के साहित्या मे मिन्नू नाम का एक पूस्तक लिखा था इसके लिए उन्हें केरल साहित्या अकादमी पुरस्कार से सन्मानित किया गया था |
2) ललीता लेनिन को सन 1996 मे अपनी कविताओं के लिए अवुधावी शक्ति पूरस्कार मिला है |
3) सन 2001 मे ललिता लेनिन केा कविताओं के लिए मूल पूरस्कार भी प्राप्ता हुआ है


text: मुजफ्फरपुर । सोचू केहन रहत जखन अहांक पडोस क परचून दूकान स ल कए अहांक मोहल्ला क बिजली पोल तक क जानकारी महज एक क्लिक स अहांक सामने होएत। सब किछु ठीक रहल त इ सपना मुजफ्फरपुर क लोक लेल शीघ्र साकर भ सकैत अछि। दिल्ली क कंपनी सीइ इन्फो सिस्टम, पटना क स्पर कंपनी क सहयोग स इ सपना कए साकार करबा मे जुटल अछि। इ दूनू कंपनी शहर क एकटा एहन डिजिटल मैप तैयार करबा मे लागल अछि जाहि मे अहांक छोट छोट जानकारी महज एक क्लीक स ल सकैत छी। एहि सॉफ्टवेर क नाम अछि “जीआईएस”। कम्पनी डिजिटल मैप तैयार करबा लेल नगर निगम क अधिकारी सब स सहयोग मंगलक अछि। कंपनीक एकटा अधिकारी आरके शर्मा क अनुसार एहि डिजिटल मैप मे शहर क मकान स ल कए, पेयजल, बिजली, संचार, सड़क सब किछु शामिल अछि। यानि आब अहां कए शहरक संबंध में जानबाक लेल कतहू जेबाक जरुरत नहि रहत। शहर मे केतबा वार्ड आ पार्क अछि इ त अहां एखनो नेट स जानि सकैत छी, मुदा इ सॉफ्टवेर अहां कए शहर मे केतबा वार्ड, केतबा मोहल्ला कसंग संग कोन सड़क कतए जाइत अछि, पानी क पाइप कतए कतए पहुंचल अछि सबटा बताउत। मोबाइल क टावर आ बिजली क पोलक स्थिति सेहो एहि स पता चलत। एहि डिजिटल मैपिंग कार्य लेल सीइ इन्फो क सीनियर इंजिनियर तनुज कुमार नगर आयुक्त मधु गुप्ता स पिछला सप्ताह भेंट केलथि अछि आ हुनका स एहि लेल मदद मंगलवार अछि। ओना कंपनी शहर मे अपन सर्वे क काज शुरू करि देलक अछि, इ मैप तैयार भेलाक बाद एकरा रजिस्टर्ड कैल जाएत। मैंप अगिला साल तक बनी जाएत से उम्मीद अछि। जानकारक कहब अछि जे एहि नक्शा स इ सेहो पता चलत जे शहर मे मूलभूत सुविधाक केतबा अभाव अछि आ शहर मे सडक आ नाला क निर्माण मे एकबा कोताही बरतल गेल अछि।


text:
मुकुन्द मिश्र, सिमरिया, बेगुसराय! जुलाई ६, २०१५. मैथिली जिन्दाबाद!!
हालहि प्रकाशित सिविल सर्विसेज परीक्षाक परिणाम बेगुसराय जिला लेल सेहो खुशखबड़ी देलक अछि। बरौनी प्रखंडक बिहट मकरमपुर निवासी विराज सिंह बेर-बेर प्रयासक बाद एहि बेर अपन सपना साकार करैत जिलावासी केँ गौरवान्वित केलनि अछि। जेठ भाइ विकास वैभव पहिनहि एहि प्रतिष्ठित परीक्षा पास कय वर्तमान मे पटनाक एसएसपी रूप मे कार्यरत छथि, हिनके आदर्श माननिहार छोट भाइ लगातार तीन बेर पहिनो पीटी, मेन्स आ साक्षात्कार धरिक विभिन्न फेज तक पहुँचियो पूर्ण सफलता सँ वंचित छलाह, लेकिन एहि बेर विराज सिंह ५९३वाँ रैंक हासिल केलनि अछि।
अपन जेठ भाइ केर कार्यशैली सँ प्रभावित विराज सेहो आइपीएस बनबाक सपना देखय लगला। बेगुसरायक बीआरडीएवी सँ दसमा तथा एनआइटी कुरुक्षेत्र सँ २००८ मे बीटेक केलाक बादे सँ ओ एहि परीक्षा केर तैयारी मे जुटि गेल छलाह। पैघ भाइ केँ कार्यक्षेत्र रोहतास आ बगहा मे हुनका संग रहि पूलिस प्रशासनक व्यवहारिक ज्ञान सेहो पहिने सँ लैत रहला। हिनक पिता ईन्डियन आयल कोरपोरेशन लिमिटेड बरौनी मे कार्यरत छथि। समूचा गाम आ जिला मे हिनकर सफलता सँ प्रसन्नताक दौड़ चलि रहल अछि।


text:
मिथिला सभ्यताक वर्तमान पर चिन्तन
– प्रवीण नारायण चौधरी
कतय छी हम
इतिहास हमरा सभक समृद्धि सँ भरल अछि, तेँ बेर-बेर इतिहासे बेसी मोन पाड़ैत रहैत छी। वर्तमान समय मे हमरा लोकनि बहुत बेसी समस्या आ द्वंद्व सँ जकड़ल रहबाक कारण जे आत्मप्रसन्नता सच मे भेटबाक चाही से नहि भेटि पबैत अछि। जातिवादी विभाजन सँ लैत भाषा-बोलीक विभाजन आ वर्गीय विभाजन त सहजहि – ई सब हमरा सभक वर्तमान नियति बनि गेल अछि। एहेन अवस्था मे उत्सवधर्मिताक माहौल, देखाबटी भोजभात आ उजड़ा-ललकाक प्रयोग पर्यन्त आत्मसंतोष नहि दय रहल अछि।
आइ लगभग १०० वर्ष (१९३० सँ २०२० केर ९० वर्ष) मे निज भाषा निज मूल्य केँ यदि बहुल्यजन मे हम सब नहि बुझा सकल छी तऽ आगाँ एहि दिशा मे योजना बनाकय काज कयले सँ एकर सही उपयोगिता आ कि लाभ जन-जन धरि पहुँचि सकत।
जेना संस्कृत भाषा आ साहित्य मात्र आरक्षित वर्ग मे जियैत रहल, अत्यन्त उच्च मूल्यक रहितो आखिर एकर अवस्था ताहि उच्च शिक्षित वर्ग मे पर्यन्त आइ हाशिया पर चलि गेल अछि। पक्ष-विपक्ष मे तर्क बहुत प्रकारक भऽ सकैत छैक, हम एहि सँ असहमत नहि छी नहिये होयब… लेकिन कष्टक बात ई जरूर छैक जे एतेक गहींर महत्वक भाषा-साहित्य आखिर आम मानव समाज सँ त दूर भइये गेल छैक। तहिना मैथिली भाषा-साहित्यक अवस्था बुझि पड़ैत अछि।
अपन अध्ययन त बड गहींर नहि अछि, मुदा वर्तमान विपन्नताक अन्दाज मात्र एतबे सँ लगबैत छी जे मातृभाषा रहितो ई जनसामान्य लेल सहज नहि बनि सकल एखन धरि। एकर कारण की?
सरकार द्वारा शिक्षा व्यवस्था सँ एकर अनिवार्यता केँ स्थापित नहि केनाय एकटा गम्भीर कारण थिकैक एकरा कियो नहि काटि सकैत अछि। लेकिन मातृभाषा सँ स्वस्फूर्त प्रेम तक जनसामान्य मे नहि बनि सकब, ई कि देखबैत अछि? कहीं संस्कृतहि जेकाँ एहि भाषाक शिल्प या कथ्यक मापदंड जनसामान्य लेल भारी त नहि?
एहि विन्दु पर शोध आ विमर्श दुनू हेबाक चाही। व्यवहारिक तौर पर मैथिलीक पठनीयताक जाँच कयल जायब, बाल-बालिका वर्ग मे विभिन्न प्रतियोगितात्मक गतिविधि आदि करायब, शायद एकर उचित समाधान मार्ग छी की… एहि पर सोचल जाय।
हरेक समाजक काज छैक जे अपन यथार्थ स्थिति, सम्पन्नता किंवा दयनीयता, दुनू बातक समीक्षा करय।
राजनीतिक तौर पर सिर्फ दुहाइत रहल समाज मे मूल्य ओ मान्यता पर चिन्तन कठिन छैक, एकरो कियो नहि काटि सकैत अछि… लेकिन समाधान आ सही मार्गदर्शन लेल ई सब सान्दर्भिक कार्य त करहे टा पड़त। राज्य ई काज कहियो नहि करत, कारण सत्ताक मलाई चखय लेल एहि तरहक महत्वपूर्ण कार्य करबाक परम्परा लगभग समाप्त भऽ गेल छैक… सिर्फ जातीय गुम्हार पसारिकय, अगड़ा-पिछड़ा मे समाज केँ बाँटिकय, सामन्ती युगक गोटेक अमानवीय व्यवहारक घाव केँ खोंटिकय, कोहुना सत्तारोहण करब आजुक राज्य संचालक व राजनेताक नीयत बनि गेल छैक। ओकरा सब केँ समाजक सही आ सार्थक चिन्तन सँ लेने-देने की?
एहि कार्य लेल पुनः समाजक वैह वर्ग केँ आगू बढय पड़त जे एहि तरहक सामर्थ्य रखैत अछि। ओना स्थिति एतहु भयावह एहि लेल छैक जे ओ सामर्थ्यवान वर्ग अपना केँ घोर उपेक्षित आ अपमानित पाबि आइ मिथिला सँ नीक प्रवास क्षेत्र केँ मानय लागल अछि, ओ सब प्रवास क्षेत्र मे नया समाज विकसित करैत अपन जीवनयापन मे विश्वास करय लागल अछि। मिथिला अनाथ आ बेसहारा जीवन व्यतित करय लेल बाध्य भेल अछि।
एहि तरहें मिथिलाक वर्तमान मे सामाजिक समरसता आ जातीय सौहार्द्रता केँ पुनर्स्थापित करबाक पहिल जरूरत देखा रहल अछि। राजनीति कयनिहारक योगदान सँ लैत अन्य-अन्य विकसित वा विकासशील समाजक उदाहरण पर वृहत् चर्चा सँ शायद लोकक नजरिया बदलि सकय!
समाजक सोच केँ बदलय लेल संचारकर्मक विशेष योगदान होइत छैक, दुर्भाग्य सँ मिथिलाक संचारकर्मी लोकनि केँ चोरी, डकैती, हत्या, हिन्सा, देखाबटी उत्सव, व्यक्तिगत चाटुकारिता, फूसिक यशगान आ बढा-चढाकय आडम्बरी बात-विचार एतबा समाचार लिखैत देखल जाइत अछि।
समाज मे पसरल कूरीति या आपसी दूरी केँ कोना घटायल जाय ताहि सब पर त कलम चलैत नहि देखल गेल अछि। नहिये अपन क्षेत्रीय अस्मिताक महिमामंडन करैत पर्यटन वा अन्य विकासक चर्चा उचित मात्रा मे देखाइत अछि संचारक्षेत्र मे। तखन मिथिलाक भविष्य पर प्रश्नचिह्न कोना नहि लागत?
एहि लेख केर अभिप्राय मिथिला केँ चौजुगी जियेबाक लेल वर्तमानक जरूरत पर सरोकारवलाक ध्यान जायब थिक। अफसोस जे आइ-काल्हि कवि सम्मेलन या साहित्यिक विमर्श सेहो कोनो पार्क केर खुला आकाश मे वैह गोटेक लेखक-कवि केँ मात्र समेटिकय सम्पन्न कयल जाइछ। आमजनक अभाव ओत्तहु देखि मोन आरो उद्विग्नता केँ प्राप्त करैछ।
तखन त एक्के गोट चमत्कारिक समझ जे एतेक युग जियल त आगुओ जियत! बस एतबे!


text:
जमशेदपुर मे अन्तर्राष्ट्रीय मैथिली परिषद् कार्यकारिणीक भेल विस्तार
जमशेदपुर, जुन २४, २०१५. मैथिली जिन्दाबाद!!
यैह २१ जुन, २०१५ रवि दिन संपन्न आम बैसार द्वारा अन्तर्राष्ट्रीय मैथिली परिषद् केर कार्यकारिणीक विस्तार कैल जेबाक समाचार भेटल अछि। किछु नव चेहरा केँ जोड़ल गेल अछि। अमलेश झा संस्थाक अध्यक्ष केर अध्यक्षता मे संपन्न एहि नव विस्तारित कार्यकारिणी एहि प्रकारक अछि: अध्यक्ष – अमलेश झा, उपाध्यक्ष – डा. ए. के. लाल और प्रो. डा. ममता झा, महासचिव – प्रमोद कुमार झा, सचिव – पंकज झा और प्रो. डा. रामानन्द पोद्दार, कोषाध्यक्ष – एच. के. झा। नव कार्यकारिणी सदस्य मे दीपक झा, अनिल झा, शिव कुमार झा टिल्लू, दिलीप कुमार राय शामिल कैल गेलाह अछि। बाकी पूर्ववत् बरकरार छथि। एहि अवसर पर मैथिली केँ दोसर राजभाषाक रूप मे मान्यता दियेबाक संग-संग झारखंड पब्लिक सर्विस कमीशन केर परीक्षा मे सेहो मैथिली केँ मान्यता दियेबाक लेल परिचर्चा कैल गेल।
अध्यक्ष अमलेश झा जानकारी करौलनि जे अन्तर्राष्ट्रीय मैथिली परिषद् मैथिली एवं मिथिलाक सेवा मे निरन्तर सक्रिय रहैत आयल अछि। झारखंड राज्य सरकार सँ विभिन्न चरण मे भेल वार्ता सँ आशा बढल अछि जे मैथिली केँ जरुर राज्य मे सम्मानजनक स्थान हमरा लोकनिक माँग मुताबिक देल जायत। एहि लेल हमरा सब निरन्तर कार्यरत रहब। अमलेश झा नव जोड़ल गेल सब कार्यकारिणी सदस्य काफी जिम्मेवारीपूर्वक मैथिली आ मिथिलाक सेवा मे निरन्तर योगदान दैत रहला अछि। हिनका लोकनिक संङोर सँ आगामी समय मे आरो महत्त्वपूर्ण कार्य सब कैल जेबाक आशा अछि।


text:
रत्नेश्वर झा
राजा निमि द्वारा सदानीरा गंडकी के पूर्व आर्यवर्तक जाहि भूभाग के यज्ञ स ठोस बना बसोवास के क्षेत्र बनल वेह भूमि हुनक मंथन से प्राप्त शरीर के प्राप्तिक परिणाम स मिथिला बनल।
मिथियन्ते यह रिपुव: स मैथिल:।
जे शत्रु के दमन करैत हुए, ओ बाहरी एवम मनुखक अपन आंतरिक शत्रु सेहो भ सकैछ। अहि कारणे शरीर रहैत ओ विदेह कहेलाह आ जनक परंपरा के अधिष्ठाता भेलाह। मिथिलाक सनातन आर्य संस्कृति अपन आलोक स दिगदिगंत के आलोकित कयलक आ तैं देशेषु मिथिला श्रेष्ठ मनुजेषु श्रेष्ठ मैथिल: पुराण में वर्णित भेल। भारत व भारतीयता के प्रणेता मिथिला भेल जे भारतीय दर्शनक 4 गो दर्शन देलक संगहि जैन व बुद्ध के आविर्भावक भूमि सेहो बनल। कालक्रम में मिथिला किछु अवसान दिस बढ़ल, तथापि पाल, सेन ओ कर्णाट वंशक अतुलनीय शासन परम्पराक भूमि सेहो रहल।
आधुनिक काल मे मिथिला खण्डवला राजवंशक अधीन शासित रहल। एहि कालखंडमे वैश्विक परिवेश के अनुकूल अतहु सामाजिक आर्थिक उन्नयनक कार्य राजसत्ता द्वारा भेल। माटि आ आवोहवा के अनुकूल कुसियार, कुतरुम आदि क खेती होवय लागल आ चीनी, जूट कागज़ आदि क पैघ उद्योग लेल कारखाना लगाओल। विकास के क्रम कए आगा बढ़बैत, रेल हवाई आदि यातायातक व्यस्था भेल। राज परिवार द्वारा भिन्न भिन्न तीर्थस्थल पर भव्य मंदिर सब बनाओल गेल। गाम गाम शिवालय ओ कालीस्थानक संग एतय, अहिल्याक उद्धार भूमि अछि, जानकीक फुलवारी संग भगवती स्वरूपा सीताक प्राकट्यभूमि पुनौरा अछि। श्रृंगी ऋषिक सिंघेश्वर, कुश मुनी स संबद्ध कुशेश्वर, कपिल मुनिक कपिलेश्वर संगहि दरभंगाक भगवती मन्दिर ओ शिवालय। दरभंगा कए समग्र मिथिलाक केंद्र मानी ओतय भव्य राजमहल ओ किला बनाओल गेल। गोलमार्केट, चौरंगी, पुस्तकालय, अनाथालय, गौशाला चिकित्सालय आदि समग्र व्यवस्था जन जन लेल राज सत्ता द्वारा कयल गेल। मिथिलाक सामाजिक सांस्कृतिक विकास लेल ठाम ठाम मैदान बनाओल गेल, ग्राम कचहरिक व्यवस्था कयल गेल। राज काज के संचालन हेतु, मधुबनीक भौरा में, राजनगर में आलीशान राजधानी पतिशर्क निर्माण भेल। भारतीय स्वतंत्रता संग्राम लेल कांग्रेस पार्टी कए समय समय पर दान राज दरभंगा द्वारा भेटल। मुदा आई स्वातंत्रयोत्तर भारत में उपेक्षित अछि।
भारत भारि में एसबीएस बेसी भूदान में जमीन देवय वाला दरभंगा राज आइ उपेक्षित अछि। जयपुर, जोधपुर, हैदरबाद आदि राजाक राजधानी सभक जे भव्यता आईयो ओतुका राज्यक सत्ता बचेने अछि, ओहि के सामने दरभंगाक समस्त विशिष्टता के शासन ओ सत्ता द्वारा नष्ट कयल गेल अछि। नदीक मातृक अहि भूमिक सब नदी के अवैज्ञानिक रूप से बांध बानही एतुका भूभाग के विनष्ट कयल जेल अछि। सतत राष्ट्र आ राष्ट्रीयता क परिचय देवय वाला मिथिला आई उपेक्षाक दंश झेल रहल अछि। एतुका बौद्धिक शक्ति आ प्रबल जनशक्ति शेष भारतक चाकरी में लागल अछि। एतुका लोक कए अपन राज आ अपन राजाक जानकारी नहीं आ भ्रम पसारी दरभंगा राजक देल आधारभूत संरचना सब कए बर्वाद कयल गेल अछि। एतुका लोक वैदिक जीवन के जीलक वेद कहैत अछि-
सं गच्छध्वं सं वदध्वं, सं वो मनांसि जानताम।
देवा भागं यथा पूर्वे, संज्ञानाना उपासते।
अर्थात सब मिल कए चालू, मिली कए बाजू आ सब एक संग चालू। जहिना विद्वान सब एकमत भ के अपन अपन भाग ग्रहण करै छथि तहिना अहू मतभेद विसरि एक भ अपन अपन भाग ग्रहण करु। एहि प्रकारे मिथिला विद्यगारा के भूमि रहल ओ नित नव ज्ञान विज्ञानक प्रणेता। आई ई उपेक्षित भूभाग अपन विनष्ट कृषिक उन्नयन चाही रहल अछि। सब उद्योग के पुनर्जीवन चाही रहल अछि। राज दरभंगा धरोहर संग समस्त ऐतिहासिक, पौराणिक आदि स्थानक उद्धार चाही रहल अछि। महाराज रामेश्वर, महाराज लक्ष्मीश्वर सिंह ओ महाराज कामेश्वर सिंह सन उदारवादी शासक क देल ओ बनाओल समस्त संरचना के पुन: बहाली चाही रहल अछि। जनक पितृ तुल्य राजा छलाह आ ओहि परिपाटिक अनुसरण कए राज दरभंगा अपन जन जन के विकास बाट देखेने छल। मिथिलाक ओहि गौरव मयी इतिहास, परिपाटी आ भव्य व्यवस्थाक अवलोकन मुहिम चलेबाक जरुरत अछि। हम सब अपन अतीत क गरिमा ओ सामर्थ्य कए बुझी आ पुन: सबल ओ सुन्नर मिथिलाक लेल उद्धत होइ तेकर प्रयास हो। जय मिथिला।
लेखक मिथिला पार्टी क संयोजक छथि आ इ हुनक निजी विचार अछि।


text:
कृषि मंत्री कहलनि कि 2008 मे पहिल 2012 मे दोसर आओर आब कैको करोड़क लागत सँ तेसर कृषि रोड मैप बनल अछि। पहिल आओर दोसर परफार्मेंश बहुत नीक रहल, तेसर कृषि रोड मैप बिहारक किसान सभक लेल मीलक पाथरसाबित होयत। हर जिला मे जैविक ग्राम होयत, बिहारक 38 जिला मे डैमो तैयार क' लेल गेल अछि, 2000 एकड़ मे जैविक खेती शुरू भ' गेल अछि, आगू 25,000 एकड़ मे खेती शुरू होयत।
अपने क' बता दी कि जमुई वरहट थाना क्षेत्रक अंतर्गत केड़िया गामक किसान कैको बरख सँ जैविक खाद द्वारा फसल आओर तरकारी उगाबैत अछि। जखन कृषि मंत्री ऐहिक भ्रभण करे पहुंचला तेँ मौका पर किसान सभ कृषि मंत्री केँ जैविक खाद्य सँ उत्पादित तरकारी उपहार स्वरूप भेंट केलनि। कृषि मंत्री सेहो किसान सभक जैविक खेती करबाक तरिका केँ खूब तारीफ केलनि।


text:
अबुल कलाम आजाद
मौलाना अबुल कलाम आजाद या अबुल कलाम गुलाम मुहियुद्दीन (११ नवम्बर, १८८८ - २२ फरवरी, १९५८) एक प्रसिद्ध भारतीय मुस्लिम विद्वान छल। ओ कवि, लेखक, पत्रकार आ भारतीय स्वतन्त्रता सेनानी छल। भारतक आजादी के बाद ओ एक महत्त्वपूर्ण राजनीतिज्ञ रहल। ओ महात्मा गान्धीक सिद्धान्तक समर्थन करैत छल। ओ हिन्दू-मुस्लिम एकताक लेल कार्य केलक, तथा ओ अलग मुस्लिम राष्ट्र (पाकिस्तान)क सिद्धान्तक विरोध करै वाला मुस्लिम नेतामे सँ छल। खिलाफत आन्दोलनमे उनकर महत्वपूर्ण भूमिका रहल। १९२३मे ओ भारतीय नेशनल काग्रेंसक सबसँ कम उमरके प्रेजीडेन्ट बनल। ओ १९४० आ १९४५क बीच काग्रेंस के प्रेजीडेन्ट रहल। आजादीक बाद ओ भारतक सांसद चुनल गेल आ ओ भारतक पहिल शिक्षामन्त्री बनल।
ओ धारासन सत्याग्रहक अहम इन्कलाबी (क्रान्तिकारी) छल। ओ १९४०-४५क बीट भारतीय राष्ट्रीय कांग्रेसक अध्यक्ष रहल जे दौरान भारत छोड आन्दोलन भेल छल। कांग्रेसक अन्य प्रमुख नेतासभ जेना उनको तीन साल जेलमे बितावे पडल छल। स्वतन्त्रताक बाद ओ भारतक पहिल शिक्षामन्त्री बनल आ विश्वविद्यालय अनुदान आयोगक स्थापनामे उनकर सभसँ अविस्मरणीय कार्यमेसँ एक छल।


text:
करुणा झा, राजविराज। मई ९, २०१५. मैथिली जिन्दाबाद!!
सप्तरी जिलामे साक्षरता अभियान मैथिलीमे अनिवार्य कएलाक बादो किछु संघ-संस्था सभ नेपालिये भाषा मे पठन-पाठन शुरु कएने छल। मैथिली साहित्य परिषद्क संघर्षक बाद जिला शिक्षा कार्यालय सप्तरीक स्पष्ट निर्देशन सहितक प्रेस विज्ञप्ति बुधदिन जारी कैल गेल अछि। परिषद् द्वारा मङ्गल दिन जिला शिक्षा कार्यालयकें ध्यानाकर्षण पत्र सौंपल गेल छल जाहि मे राज्यकेर औपचारिक धारणाक माँग सहित सम्बन्धित सरोकारवाला लेल स्पष्ट निर्देशनक माँग सेहो कएल गेल छल। एहि निमित्त जिला शिक्षा अधिकारी रुद्र राई निर्देशन सहितकेर विज्ञप्ति जारी कए अपन प्रतिबद्धता कार्यान्वयनक दृढता व्यक्त कएलक अछि।
परिषद् एहि लेल जिला शिक्षा कार्यालय परिवार प्रति आभार व्यक्त करैत द्रुत गति मे एहि काजकेँ आगाँ बढेबाक लेल आग्रह सेहो कएने अछि। मैथिली भाषी सभक लेल ई हर्षक बात थिक जे मातृभाषाक माध्यम सँ साक्षरता अभियानक सकारात्मक असर पड़त आ सब अनपढ शिक्षित होएबाक अवसर प्राप्त करत। परिषद् अपन धारणा व्यक्त करैत स्पष्ट केलक जे यद्यपि ई पूर्ण उपलब्धि नहि छी, आधारभूत शिक्षा सेहो मातृभाषामे सञ्चालन करेबाक लेल ब्यापक संघर्षक आवश्यकता छैक। सम्पूर्ण मैथिलीभाषी सभ अपन-अपन ठामसँ एकताबद्ध भ’कए आगु बढी ताहि लेल आह्वान कैल जाइछ। नेपाल मे मातृभाषाक माध्यम सँ शिक्षा पेबाक सबहक मौलिक अधिकार रहल, ई भावना अन्तरिम संविधान द्वारा सेहो राखल गेल अछि।


text:
विचार-संग्रह
२६ सितम्बर २०१९. मैथिली जिन्दाबाद!!
आइ सँ किछु महत्वपूर्ण विचार सब केँ संग्रह करबाक लेल पुनः फेसबुक आ सामाजिक संजालक अन्य स्रोत सँ मैथिलीक गोटेक उत्कृष्ट लेख केँ समेटब आरम्भ कय रहल छी। एहि क्रम मे आजुक प्रस्तुति श्री ईशनाथ झा, ग्राम – नरुआर, जिला मधुबनी सँ लेल जा रहल अछि। ई फेसबुक सँ साभार लेल गेल अछि आर एहि मे कोनो तरहक सम्पादन नहि कयल गेल अछि। एकर उद्देश्य अछि जे बेसी सँ बेसी सोशल मीडिया यूजर पर सक्रिय लेखक सभक लेखनी केँ संग्रह करैत सामान्य पाठकवर्ग मे मैथिली भाषा लेखन प्रति आकर्षण उत्पन्न कयल जाय।
हमर नाम ईशनाथ झा, गाम नरुआर, झंझारपुर, मधुबनी, मिथिला, बिहार अछि।
हमर उमेर पचास टपि गेल अछि, हम अंग्रेजी साहित्यक छात्र छी, रुचिक अनुसार संस्कृत, मैथिली, बांग्ला साहित्यक अध्ययन करैत छी।
हमर दू गोट बेटा-बेटी मैथिली बजैत अछि आ मैथिली लिखैत अछि, अन्यान्य विषयक अध्ययनक अतिरिक्त !
हम अंग्रेजी पढ़बैत काल विद्यापति, गोविंददास, चंदा झा कालिदास, माघ, भारवि आदिक उद्धरण दैत छात्र-छात्राकें साहित्यक एकरूपताक उदाहरण देबाक चेष्टामे सतत् लागल रहैत छी ! हम मधुप, सुमन, किरण, भुवन आदि आदि मैथिलीक शीर्ष लेखकगणक लेखनी सँ अपन शिक्षणवृत्तिकें नवल आयाम देबाक प्रयासमे सदति लागल रहैत छी। हम मिथिलाक्षेत्रक सामाजिक, सांस्कृतिक एवं आर्थिक उत्कर्षक सदैव कामना करबाक संग एहिमे अपन यथोचित योगदान देबाक लेल निरंतर चिंतनशील रहैत छी।
हमरा भारत सरकारक संस्कृति मंत्रालय सँ मैथिली क्षेत्रमे वरिष्ठ अध्येता (Senior Research Fellowship) हेबाक गौरव प्राप्त अछि !
एकर माने की भेलै जे हम मात्र अपन गाम नरुआर वा अपन टोल वा अपन कुल-खानदानक बारे टा मे फेसबुक पर लिखि सकैत छी ? की, हम वैश्विक साहित्य, राजनीति, संस्कृति वा कोनो अन्य गतिविधि पर अपन विचार रखबा लेल प्रतिबंधित छी ?
किछु मित्रगणक सुझाव छनि जे हम अपन साहित्यिक ज्ञानकें राजनीति सँ नहि जोड़ी, आ राजनीतिकें साहित्य सँ नहि जोड़ी ! हम टेक्सास, लंदन वा विश्वक कोनो कोणमे चलैत राजनैतिक क्रियाकलाप सँ अनभिज्ञ रही ! हमरा कोन मतलब रखबाक अछि राजनैतिक उठा-पटक सँ ! बहुत रास लोक आरोपित करैत छथि जे हम वामपंथी छी, कांग्रेसी छी, हिंदूवादी दलक खिलाफ छी !
स्पष्ट करैत हर्षित छी जे ने हम वामपंथी छी ( वामपंथी साहित्य हम आइ धरि पढ़बो नै खेने छी) आ ने कांग्रेसी छी (कांग्रेस पार्टीक पुरान नेता सबसँ प्रभावित जरूर छी)! लेकिन ई आरोप निराधार अछि, हम ने कोनो राजनीतिक दलक सदस्य छी ने कोनो नेताक आगू-पाछू करए बला टहलुआ छी ! विगत शताब्दीक मान्य राजनैतिक चिंतक लोकनिक प्रति कृतज्ञ रहैत छी। नेहरू, गांधी, पटेल, इंदिरा, वाजपेयी आदिक नाम आदर सँ लेबाक हिस्सक अछि तैं कोनो समकालीन नेताक समीक्षा करैत लाजक अनुभव नहि करैत छी !
बहुमतक निर्णय जे हैत सैह पालन करब !
मुदा हमर अपन स्वाभिमान हमरा सँ कोनो दल वा दलक अधिपतिक चापलूसी नहि करा सकत, से निश्चय !
उताराक प्रतीक्षा रहत ……!
■ईशनाथ झा
25-09-2019


text:
sundar sajni lyrics in hindi कारी कारी केश आहाँ के लागै बदरिया,यै हमर सुन्दर सजनी,कारी कारी केश आहाँ के लागै बदरिया,यै हमर सुन्दर सजनी,चानो गेल आहाँ सऽ लजाय,यै हमर सुन्दर सजनी,चानो गेल आहाँ सऽ लजाय,यै हमर सुन्दर सजनी,मुँह में पान आहाँ के मुसकी चौवनियाँ,यौ हमर सुन्दर सजना,मुँह में पान आहाँ के मुसकी चौवनियाँ,यौ हमर सुन्दर […]
Tag: विकास झा मैथिली गीत लीरिक्स
दिल में हमरा बसेलौं ये – विकास झा VJ
Dil me hamra baselau ye lyrics in Hindi सित में सेनूर, पिया आहाँ जखन सजेलौं यौ,पिया आहाँ जखन सजेलौं यौ,पिया आहाँ तखने भऽ गेलौं हमर जान,सिनेहक फूल सऽ जिनगी सजेलौं यौ,पिया आहाँ तखने भऽ गेलौं हमर जान,सिनेहक फूल सऽ जिनगी सजेलौं यौ,तन आर मन सँऽ, धनि आहाँ अपन बनेलौं ये,धनि आहाँ अपन बनेलौं ये,धनि आहाँ […]


text:
रौशन कुमार झा
‘भीख नहि अधिकार चाही, हमरा मिथिला राज चाही।’ ई नारा आई काल्हि लगभग सभ मैथिल केर जुबान पर अछि। ओना अलग मिथिला राज्य केर मांग आई सं नहि बल्कि 100 साल सं भ’ रहल अछि। ई कहबा में कोनो अतिशयोक्ति नहि कि हाल फिलहाल बनल कतेको आन राज्य केर गठन सं पहिने सं एकर मांग होइत रहल अछि। सभसं पहिने वर्ष 1922 में तत्कालीन दरभंगा महाराज रामेश्वर सिंह अलग मिथिला राज्य केर मांग कयने छलाह। ताहि दिन सं एखन धरि समय-समय पर एकर मांग उठैत रहल अछि।
एकरा लेल कतेको संस्था सभ आंदोलन कयलक आ क’ रहल अछि। एहि संस्था सभ मे मिथिला राज्य संघर्ष समिति, अखिल भारतीय मिथिला राज्य संघर्ष समिति, अखिल भारतीय मिथिला पार्टी, मिथिला राज्य निर्माण सेना, विश्व मैथिल परिषद आदि कतेको केर नाम लेल जा सकैत अछि। मुदा हाल केर दिन मे मिथिला स्टूडेंट यूनियन (एमएसयू) केर नेतृत्व मे एहि आंदोलन कें बहुत बेसी बल भेटल अछि।
पिछला महीना 21 तारीख कें जंतर-मंतर पर एमएसयू केर आह्वान पर अलग मिथिला राज्य केर लेल एकदिवसीय धरना प्रदर्शन कयल गेल छल। एहि प्रदर्शन केर खासियत ई छल कि पहिल बेर मिथिला केर सभ संस्था एकजुट भ’ एहि आंदोलन मे अपन भागीदारी कयलक। नतीजा भेल कि जंतर-मंतर पर पहिल बेर एहि मांग केर समर्थन मे लगभग 8-10 हजार मैथिल केर जुटान भेल। पूरा जंतर-मंतर मैथिल सं भड़ि गेल छल। दिल्ली आ एनसीआर के कहय, मिथिला केर संगहि देशक आन-आन हिस्सा सं सेहो कतेको मैथिल आबि एहि आंदोलन मे हिस्सा लेलनि। एहि आंदोलन केर परिणाम अछि कि आब अलग मिथिला राज्य केर मांग कें बहुत बेसी मजबूती भेटि गेल अछि।
आब बात उठैत अछि कि अलग मिथिला राज्य किएक? कतेको लोक केर कहब छनि कि आखिर मिथिला मे एहन कि अछि जाहि आधार पर ओकरा अलग राज्य केर दर्जा द’ देल जाय? खाली अष्टम अनुसूचि में जगह वा फेर अपन अलग लिपि रहला सं कि ओकरा अलग राज्य केर दर्जा द’ देनाई ठीक रहत? मिथिला राज्य नहि बनबाक पाछू आर कतेको तरहक तर्क देल जाइत अछि। मुदा, जं एहि सभ कें कात राखि कें सोचि आ आंदोलनकारी सभक मांग पर गौर करी त’ बहुत हद तक अलग राज्यक मांग जायज अछि।
ई बात कहबा मे कोनो हर्ज नहि कि आई सभसं बेसी शोषित अगर किओ अछि त’ ओ मैथिल छथि। केंद्र सरकार के कहय, राज्य सरकार सेहो एकर शोषण करबा मे पाछू नहि अछि। एकर अंदाजा एहि बात सं लगाओल जा सकैत अछि कि आई मिथिला मे एकहुटा उद्योग-धंधा नहि अछि। जकर परिणाम अछि कि आई सभ सं बेसी पलायन मिथिले सं भ’ रहल अछि। शिक्षा केर बात करी त’ पिछला कतेको साल सं एतय कोनो तरहक नव कॉलेज वा यूनिवर्सिटी नहि खोलल गेल अछि। अगर स्वास्थ्य केर बात करी त’ मिथिला मे एकहुटा नीक अस्पताल नहि अछि।
एहन बात नहि छैक जे बिहार मे प्रगति नहि भेलैक अछि। मुदा मिथिला कें एहि सं सदिखन दूर राखल गेल अछि। अगर नीति आयोग केर हालिया रिपोर्ट पर गौर करी त’ 17 सभसं गरीब आ पिछड़ल जिला मिथिले क्षेत्र सं अछि। एकरा बावजूद आई धरि मिथिला केर विकासक लेल कोनो स्पेशल पैकेज जारी नहि कयल गेल। एना मे जौं आब मैथिल अपना लेल अलग राज्य केर मांग करैत छथि त’ ओ गलत नहि अछि।
नव राज्य बनत त’ केंद्र कें ओकरा संवैधानिक आ नैतिक रूप से स्पेशल पैकेज वा केंद्रीय सहायता देमय पड़त। नव राज्य बनला सं निश्चित रूपेण नव राजधानी सेहो बसत। नव राजधानी बसत त’ बहुतो तरहक विकास हैत। जेना कि नव-नव भवन बनत, नव-नव कंपनी सभ आओत, कतेको तरहक उद्योग-धंधा सभ लागत, नव अस्पताल बनत। एकर फायदा ई हैत कि मैथिल कें अपनहि क्षेत्र मे रोजगार भेटत आ ओ पलायन करबाक लेल मजबूर नहि हेताह। तें अगर मैथिल आब अपना लेल अगर अलग राज्य केर मांग क’ रहल छथि त’ ओ बिल्कुल सही अछि।


text:
झूलन गोस्वामी
झूलन निशित गोस्वामी (बङ्गाली: ঝুলন গোস্বামী) (जन्म ;२५ नभोम्बर १९८२ ,नादिया ,पश्चिम बंगाल ,भारत ) एक भारतीय महिला वनडे क्रिकेट खिलाड़ी छी जे भारतीय टीमक लेल सभ प्रारूपसभ टेस्ट ,एक दिवसीय अन्तराष्ट्रीय आ ट्वेन्टी-ट्वेन्टीमें खेलैत अछि । झूलन गोस्वामी एक हरफनमौला खिलाड़ी छी आ घरेलू क्रिकेट बङ्गालक लेल खेलैत अछि । झूलन गोस्वामी महिला क्रिकेटर सभक बिश्व भरिमे सभसँ बेसी विकेट(१९६) लेनिहार वनडे गेन्दबाज़ छी ।[१]
हिनका एक बेर २००७ आईसीसी पुरस्कारसँ सेहो सम्मानित कएल गेल छल आ एक बेर एम ए चिदम्बरम ट्रफी कs लेल सर्वश्रेष्ठ महिला क्रिकेट खिलाड़ी कs उपाधीसँ सेहो सम्मानित कएल गेल अछि ।[२] झूलन मिताली राजसँ पहिनेसँ भारतीय महिला क्रिकेट टीमक कप्तान सेहो रहि चुकल अछि ।
एहो सभ देखी[सम्पादन करी]
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ "क्रिकेट: झूलन के नाम वनडे में सबसे ज़्यादा विकेट"।
- ↑ "Making Giant Strides", The Hindu, १४ दिसम्बर २०११, अन्तिम पहुँच २०१३-०१-३१।
|deadurl=प्यारामिटर ग्रहण नै केलक (सहायता)


text:
मधुवनी, मिथिला मिरर: प्रखंड कार्यालय परिसर स्थित जलमीनार बेकार साबित भए रहल अछि। पिछला चारि वर्ष पूर्व बनिकय तैयार अहि जलमीनारकें विभागीय लापरवाहीक कारण एखनधरि चालू नहि कराओल गेल अछि। जाहि सं ग्रामीणक बीच आक्रोश बढ़ि रहल अछि। ओतहि ग्रामीण जलापूर्ति हेतु बनल अहि जलमीनारकें देखिकय लोक एकरा सरकारी छलावा बता अपन तामसक इजहार करैत अछि।
ज्ञात हो कि ग्रामीण जलपूर्तिके उद्देश्य सं बनल अहि जलमीनार पर करीब 35 लाख रुपैया खर्च कएल गेल मुदा एकर उपयोगिता पर ग्रहण लागल अछि। हद त ई अछि जे, बनिकय तैयार अहि जलमीनार कहिया पानि देत ई कहब मुश्किल अछि। जलमीनार अतिक्रमणक कारने उद्घाटनक पूर्व क्षतिग्रस्त होबय लागल अछि। समय रहैत यदि विभाग अहि दिस ध्यान नहि देत त भविष्यमे जलापूर्ति योजनाक लेल बनल ई जलमीनार शोभाक वस्तु बनल रहत।
बीडीओ शिवशंकर राय कहलनि जे, विभागीय लापरवाहीके कारण एखनधरि एकरा चालू नहि कएल गेल अछि। पीएचइडीके अधिकारी कहलनि जे, मामलाक जानकारी लेल जा रहल अछि। जलमीनार शीघ्र चालू कराओल जाएत। एकरा चालू करेबाक लेल बहुतो बेर स्थानीय जनप्रतिनिधी एवं आम जनता द्वारा लिखित रूप सं डीएम सं अनुरोध कएल गेल अछि।


text:
दिल्ली, मिथिला मिरर : भारतक प्रधानमंत्री नरेन्द्र मोदी अपन दू दिवसीय यात्रा पर दक्षिण कोरिया गेल छथि। प्रधानमंत्री नरेंद्र मोदीकेँ दक्षिण कोरिया दौराक दोसर दिन सियोल शांति पुरस्कारसँ सम्मानित कएल गेल। प्रधानमंत्री मोदी एहि पुरस्कारमे भेटल 1.30 करोड़ रुपैया नमामि गंगे प्रोजेक्टकेँ लेल देबाक ऐलान कएलाह अछि। भारत आ दक्षिण कोरिया 6टा समझौट पर हस्ताक्षर सेहो कएलनि। मोदी सियोल शांति पुरस्कार पबै वला 14वाँ व्यक्ति छथि। ई पुरस्कार 1988 मे सियोल ओलिंपिककेँ सफल आयोजन भेलाक बाद शुरू कएल गेल छल।
संपूर्ण भारतवासीकेँ समर्पित सियोल अवॉर्ड
सियोल सम्मान भेटलाकेँ बाद प्रधानमंत्री मोदी अपन संबोधनमे कहलाह जे ई अवॉर्ड मात्र हमर नहि अपितु सम्पूर्ण भारतवर्षकेँ अछि। ई अवॉर्ड भारतक ओहि सफलताकेँ लेल अछि जे हम 5 सालमे हासिल केलहु। ई अवॉर्ड ‘वसुधैव कुटुम्बकम’ संदेशकेँ तौर पर अछि। ई अवॉर्ड ओहि देशक लेल अछि जतय हमरा सभकेँ साँस्कृतिक अनेक अहम पहलू पढ़ाओल जाइत अछि। जतय पढ़ाओल जाइत अछि दुनियाँमे हर तरफ शांति होइ। महात्मा गाँधीक 150वीं जयंतीकेँ सालमे अवॉर्ड पाबि गौरवान्वित छी। हमरा जे सम्मानक संग 1 करोड़ 30 लाख रुपैयाक सम्मान निधि भेटल, ओ हम नमामि गंगे योजनाकेँ समर्पित क’ देब। सियोल पीस प्राइज 24वें ओलिम्पिक गेम्सक यादमे शुरू कएल गेल छल। भारत ओहि ओलिम्पिककेँ बहुत नीकसँ याद रखने अछि, किएक त’ ओ महात्मा गाँधीक जयंती पर खत्म भेल छल।
अखनि धरि 14 टा लोककेँ भेट चुकल अछि ई प्रतिष्ठित पुरस्कार
2018 नरेन्द्र मोदी भारत


text:
एहि नवा (कंम्पल्सरी रजिस्ट्रेशन एंड प्रिवेंशन ऑफ वेस्टफुल एक्सपेंडीचर) बिल 2016 के लोकसभा मे कांग्रेस सांसद रंजीत रंजन पेश केलन्हि अछि। रंजीत रंजन सांसद पप्पू यादव केर पत्नी छथि। एहि प्रस्ताव क' प्राइवेट मेंबर बिल के तौर पर सदन मे लाओल गेल अछि आर लोकसभा के अगला सत्र मे एहि बिल पर चर्चा के बाद फैसला कायल जायत।
बियाह मे खर्च पर लगाम लगेबाक लेल लाओल गेल एहि बिल के अनुसार यदि कुनु परिवार 5 लाख टाका से बेसी बियाह मे खर्च करैत अछि तेँ ओहि खर्चा के 10 प्रतिशत रकम के बराबरक योगदान देश मे गरीब बेटी सभक बियाह लेल करे परतैन्ह।
संसद में ई बिल पेश करैत सांसद रंजीत रंजन कहली कि देश मे गरीब परिवार सभक ऊपर दबाव बढ़ैत अछि जखन कियो महग बियाह करैत छैथ। एहि तरहक लोग सभके समाज कल्याण आ गरीब परिवार सभक मदद करबाक लेल एहेन जुर्माना वहन करबाक चाही। सांसद रंजीत रंजन कहली कि बियाह दुइ लोगक बिच के पवित्र बंधन अछि, मुदा बदकिस्मती से बियाह मे दिखावा केर ट्रेंड बढ़ी गेल अछि।
लोकसभा मे पेश एहि बिल मे प्रावधान कायल गेल अछि कि देश मे होमै बला हरेक बियाह के आब बियाह के 60 दिनक भीतर रजिस्टर करायब अनिवार्य होयत।